Summary: Sakko on seurausten pienimmästä päästä. Tieto käyttörikoksesta jää poliisille vuosiksi ja voi päätyä mahdollisille työnantajille.

Kannabiksen laillistamista koskeva lakialoite on synnyttänyt keskustelua kannabiksen käytön dekriminalisoinnin – eli rangaistavuuden poiston – hyödyistä ja haitoista.
 Lakialoitteessa rangaistavuuden poistoa perustellaan esimerkiksi sillä, että rangaistuksilla on käyttäjille ikäviä seurauksia, mutta  kannabiksen käyttö on siitä huolimatta yleistynyt .
 Miten käyttäjää Suomessa rangaistaan? Tavallisesti sakolla, mutta asia on monimutkaisempi.
 Aina käytöstä ei seuraa sakkorangaistusta. Toisaalta käyttörikoksella on sakkoa isompiakin seurauksia. Kokosimme niistä seitsemän tähän juttuun.
 1. Myös täysi-ikäinen voi välttyä rangaistukselta, mutta asuinpaikka voi vaikuttaa asiaan
 Jos olet täysi-ikäinen, syyllistyt huumausaineen käyttörikokseen, josta todennäköisin rangaistus on 10–20 päiväsakkoa.
 Mikäli poliisi pitää tekoasi vähäisenä, voit saada poliisilta sakon sijaan huomautuksen. Tähän vaikuttaa etenkin hallussasi olevan kannabiksen määrä. "Vähäinen määrä" kannabista riittää korkeintaan muutamaan käyttökertaan.
 Eduksesi on myös se, että polttelu on tapahtunut yksityisellä paikalla eikä ole aiheuttanut muille häiriötä.
 Poliisi antaa vuosittain 1 000–1 200 huumausaineen käyttörikosta koskevaa huomautusta. Käyttörikosepäilyjjä on huomattavasti enemmän. Viime vuonna epäilyjä oli noin 18 000.
 Poliisin huomautuskäytännöissä on suuria alueellisia eroja, todetaan  MTV3:n pari vuotta vanhassa uutise ssa. Tarkkoja lukuja ei kuitenkaan ole, koska poliisi ei tilastoi käyttörikoksista annettujen huomautusten määrää poliisilaitoksittain.
 2. Alaikäinen saa sakon sijaan puhuttelun, jossa auttaa "asiallinen suhtautuminen"
 Jos olet alle 18-vuotias ja jäät kiinni kannabiksesta ensimmäistä kertaa, seurauksena on sakkorangaistuksen sijaan puhuttelu poliisin, sosiaaliviranomaisen ja mahdollisesti huoltajan kanssa.
 Puhuttelussa sinua moititaan ja sinulle kerrotaan huumeiden käytön seurauksista.
 – Jos tilannetta vähätellään, todetaan, että kannabis kuuluu perusoikeuksiin, se ei johda hyvään lopputulokseen. Asiallisella suhtautumisella päästään siihen varmemmin, sano Poliisihallituksen poliisitarkastaja  Teemu Saukoniemi .
 Sinulle tarjotaan myös mahdollisuus hakeutua hoitoon, jonka tavoitteena on käytön lopettaminen. Hoitoonohjaus on ollut kuitenkin vähäistä. Vuodesta 2015 kuluvan vuoden syyskuuhun hoitoon on ohjattu 389 henkilöä.
 Mikäli et saavu puhuttelutilaisuuteen tai et muilla tavoin osoita yhteistyökykyä, asia siirtyy todennäköisesti syyteharkintaan. Tämä voi johtaa syyttäjän määräämään sakkorangaistukseen.
 Poliisilaitoksia on ohjeistettu ohjaamaan alaikäinen ensikertalainen aina puhutteluun sakotuksen sijaan. Puhuttelujen määrä on kasvussa.
 Käyttörikosepäilyjä on silti huomattavasti enemmän kuin puhutteluja. Saukoniemen mukaan tästä ei voi päätellä, että poliisi ohjeistuksensa vastaisesti sakottaisi alaikäisiä ensikertalaisia.
 – Sama henkilö voi esiintyä saman vuoden käyttörikostilastoissa useamman kerran. Ensikertalaisia ei saa tilastosta irrotettua.
 Lisäksi merkittävä osa käyttörikokseen syyllistyneistä on syyllistynyt samalla muihinkin rikoksiin, joista ei puhuttelulla selviä.
 Puhuttelukäytännöissä on suuria alueellisia eroja. Jostain syystä Lounais-Suomen poliisilaitoksen alueella järjestetään huomattavasti enemmän puhutteluja kuin muualla maassa.
 Selitys eroihin ei välttämättä ole alueen viranomaisten lempeydessä. Siellä missä pidetään paljon puhutteluja, on myös enemmän alaikäisten käyttörikosepäilyjä. Joko huumeita käytetään enemmän, tai sitten alueen poliisi on aktiivisempi etsimään käyttäjiä, kasvattaa myös puhuttelujen määrää.
 3. Kärystä jää merkintä, joka voi sulkea monta ovea pitkäksi aikaa
 Sakkorangaistus on pienimpiä huolia kannabiskäryn jälkeen. Asia saattaa nousta esille työpaikkaa tai opiskelupaikkaa hakiessa.
 Huolimatta siitä, oliko poliisi antanut sinulle huomautuksen tai sakon, poliisi kirjaa käyttörikoksen aina tietojärjestelmäänsä. Tämä tieto voi päätyä mahdolliselle työnantajalle  Suojelupoliisin turvallisuusselvityksen  kautta.
 Turvallisuusselvitystä pyytävän työnantajan on ilmoitettava selvityksestä työnhakijoille. Työnhakijan kieltäytyminen voi tarkoittaa sitä, että sinua ei oteta haastatteluun.
 Suojelupoliisi teki viime vuonna noin 62 000 henkilöturvallisuusselvitystä. Tänä vuonna selvityksiä on tehty 48 472.
 Selvityksiä tehdään aloilla, jotka liittyvät esimerkiksi maanpuolustukseen, kriittisen infrastruktuurin ylläpitämiseen ja yleiseen turvallisuuteen.
 Helsingin Sanomien pari vuotta sitten tekemän selvityksen mukaan  tämä tarkoittaa porttikieltoa esimerkiksi poliisin, rajavartioston, Puolustusvoimien ja eri ministeriöiden työpaikkoihin. Käyttörikos voi vaikeuttaa työllistymistä myös vartijaksi tai joihinkin terveydenhuollon tehtäviin.
 Vanha kannabiskäry voi myös estää palkkaamisen töihin, joissa on pääsy lentokenttien ja satamien suljettuihin tiloihin tai eduskunnan kaltaiseen turvallisuusluokiteltuun tilaan. Sama pätee töihin, joissa käsitellään räjähdysaineita tai muita vaarallisia aineita.
 Ovi voi sulkeutua myös joihinkin oppilaitoksiin, kuten Poliisiammattikorkeakouluun ja Pelastusopistoon.
 Tieto käyttörikoksesta säilyy poliisin tietojärjestelmässä enimmillään kolme vuotta, mutta asiaan on tulossa muutos. Poliisin tietojärjestelmää ollaan uusimassa, mikä nostaa merkinnän säilytysajan kolmesta viiteen vuoteen.
 4. Kärähtäminen työpaikan huumetestissä voi johtaa potkuihin
 Kannabiksen käyttö voi tulla ilmi myös työpaikan tai opiskelupaikan huumetestissä.
 Työnantaja voi vaatia työntekijältä huumausainetestiin menemistä esimerkiksi silloin, jos huumeidenkäyttö voi vaarantaa työntekijän, muiden tai ympäristön turvallisuuden, tai jos työssä on pääsy huumausainetarkoituksessa käytettäviin lääkkeisiin.
 Positiivisen näytteen seurauksena voi olla huomautus, varoitus, työstä poistaminen määräajaksi, hoitoon ohjaaminen tai työsuhteen päättäminen.
 Seuraus riippuu suuresti työnantajasta ja työn laadusta. Työsuhteen päättäminen edellyttää erittäin painavaa syytä, kuten päihteiden vaikutuksen alaisena olemista töissä.
 Kannabiksen vuoksi annettuja potkuja puidaan ajoittain oikeudessa. Vuonna  2015 uutisoitiin tapauksesta , jossa satamassa 15 vuotta ahtaajana olleen työsuhde päättyi, kun hän myönsi työnantajalleen käyttäneensä kannabista lomallaan.
 Myöhemmin hovioikeus kuitenkin katsoi, että potkuille ei ollut riittävän painavaa syytä, koska ahtaajan huumausainetestin tulos jäi positiivisen näytteen raja-arvon alle. Oikeus määräsi työnantajan korvaamaan ahtaajan palkan vuoden ajalta.
 5. Kärähtäminen opiskelupaikan huumetestissä voi johtaa oppilaitoksesta erottamiseen
 Mikä tahansa korkeakoulu voi määrätä opiskelijansa opiskelijaterveydenhuollon huumetestiin. Positiivisesta tuloksesta tulevat seuraukset vaihtelevat opiskelualoittain.
 Huumetestauksesta säädetään SORA-lainsäädännössä.  Lainsäädännön piiriin kuuluu pitkä lista aloja , joilla huumekäry voi johtaa varoitukseen tai vakavimmillaan opiskeluoikeuden peruuttamiseen. Tällaisia tutkintoja ovat esimerkiksi linja-autokuskin, perhepäivähoitajan tai sosiaali- ja terveysalan tutkinnot.
 – Opiskeluoikeuden peruuttaminen on iso teko, koska siinä puututaan perustuslain takaamaan oikeuteen sivistää itseään. Opiskelijaa on kuultava ja asiasta voi valittaa. Mutta jos on positiivinen näyte, siinä ei hirveästi voi tehdä, sanoo vaikuttamisen asiantuntija  Eero Löytömäki  nuorisoalan kattojärjestö Allianssista.
 Huumetestaukselle tulisi kuitenkin olla vankat perusteet, kuten huumeiden vaikutuksen alaisena oleminen opintoihin kuuluvissa käytännön tehtävissä tai harjoittelussa.
 Huumetestauksen tarkoitus on varmistaa, että opiskelija soveltuu alalle eikä ole esimerkiksi turvallisuusriski. Vastaava kontrolli ei päde alkoholiin, vaikka alkoholin ongelmakäyttö on suomalaisten opiskelijoiden yleisin päihdeongelma.
 Huumeidenkäytön vuoksi peruutettuja opiskeluoikeuksia ei tilastoida.  Viime vuonna tehdyn selvityksen  mukaan se ei kuitenkaan ole yleinen toimenpide.
 6. Jos kärähdit ratissa, menetät korttisi – päiviä sitten tapahtunut polttelu ei kuitenkaan enää johda rattijuopumustuomioon
 Kannabiksen THC poistuu elimistöstä henkilöstä ja annoksesta riippuen 6–8 tuntia käytön jälkeen. Mikäli poliisi toteaa sinun ajaneen autoa THC:n vaikutuksen alaisena, saat käyttörikostuomion lisäksi tuomion rattijuopumuksesta. Seurauksena on sakko ja ajokielto.
 Kannabiksesta johtuvan rattijuopumuksen sakkorangaistus on keskimäärin 40 päiväsakkoa, mikä on hieman vähemmän kuin muiden päihteiden kohdalla. 40 päiväsakkoa on yhteensä 1 160 euroa, mikäli nettotulosi ovat 2 000/kk.
 Sakon lisäksi sinut määrätään ajokieltoon, joka kestää ensimmäiseen käryn kohdalla noin kolme kuukautta. Jos olet syyllistynyt rattijuopumukseen aiemmin, ajokielto kestää yli puoli vuotta. Jos auto on sinulle välttämätön töiden, terveydentilan tai opiskelun kannalta,  ajokiellon pituutta todennäköisesti lyhennetään .
 Kannabista ja rattijuopumusta koskeva laintulkinta on hiljattain muuttunut. Ennen kannabista käyttänyt saattoi saada rattijuopumustuomion, vaikka käytöstä olisi kulunut useita päiviä. Uuden käytännön mukaan tuomio tulee käytännössä silloin, kun auton rattiin on tartuttu tuntien sisällä käytöstä.  Lue aiheesta lisää täältä .
 7. Ajokortti tai aselupa voi jäädä saamatta
 Kannabiskäry voi nousta esille myös ajokorttia tai aselupaa hakiessa, sillä luvat myöntää poliisi.
 Jos käyttörikokseen syyllistynyt on hakemassa ajokorttia, poliisi saattaa vaatia lääkärin arviota asiakkaan päihteidenkäytöstä ja mahdollisesta päihderiippuvuudesta. Aselupa saatetaan myös peruuttaa käyttörikoksen vuoksi.
 Lue lisää:
 Mitä kannabiksen dekriminalisointi tarkoittaisi Suomen tapauksessa? Asiantuntija pitää keskustelua tervetulleena
 Hyödyt ja haitat eduskunnan puntariin ennen pitkää – Oikeusministeri Henriksson kannabisaloitteesta: "Vaikea kysymys, erittäin vaikea"
 Jo joka neljäs suomalainen on käyttänyt huumeita – Näin päihdeasenteet ovat vuosien varrella muuttuneet

Jäitkö kiinni kannabiksen poltosta? Nämä 7 asiaa siitä voi seurata


Summary: Euroopan komissio on päättänyt perustaa Euro-BioImaging-päämajan Suomeen ja siellä Turkuun.

Eurooppalainen biologisen ja lääketieteellisen kuvantamisen tutkimusinfrastruktuurin päämaja sijoitetaan Suomeen. Asiasta päätti Euroopan komissio keskiviikkona. Asiasta kertoo opetus- ja kulttuuriministeriö tiedotteessaan.
 Hajautettu tutkimuskeskus koostuu tutkimuslaitteita ja -palveluita tuottavista toimintayksiköistä ja niitä koordinoivasta johtokeskuksesta. Tutkijoille tarjotaan vapaa pääsy biologiseen ja lääketieteelliseen kuvantamisteknologiaan perustutkimuksen, soveltavan tutkimuksen ja lääketieteellisen tutkimuksen tarpeisiin.
 Johtokeskuksen osat sijoittuvat isäntämaavaltiona toimivaan Suomeen sekä Italian Torinoon ja Euroopan molekyylibiologian laboratorion yhteyteen.
 Päämajan perustamista on valmisteltu yli kymmenen vuotta. Siihen on osallistunut tutkijayhteisöjä ja hallintoa noin kahdestakymmenestä eri Euroopan maasta. Isäntämaa valinta kohdistui Suomeen jo vuonna 2015.
 Suomeen tulee "Euro-BioImaging ERICin" yksi infrastruktuurin toimintayksiköistä, kehittyneen valomikroskopian moniyksikköinen keskus, jonka muodostavat yhdessä Turun yliopiston, Åbo Akademin, Helsingin yliopiston ja Oulun yliopiston merkittävimmät kuvantamisyksiköt.

Eurooppalainen kuvantamisen tutkimuksen päämaja Turkuun


Summary: Hughes MD500 -kevythelikopterin rikkoutumisesta tuli Puolustusvoimille pitkä ja kallis rasti.

Kun Puolustusvoimilla menee rikki kalustoa, sen korjaaminen ei ole sanalla sanoen halpaa. Kaluston särkyminen voi saada aikaan myös monimutkaisen ja aikaa vievän prosessin, jossa rikkoutunutta kalustoa joudutaan siirtämään jopa mantereelta toiselle.
 Yksi esimerkki tällaisesta tapahtumasta on helikopterionnettomuus, joka sattui  heinäkuussa 2018  Utin jääkärirykmentissä Kouvolassa. Tuolloin kevytrakenteinen Hughes MD500 -helikopteri sai vaurioita koulutuslennolla kovassa maahanlaskussa.
 Haaverissa helikopterin pyrstö ja pääroottorin lavat vaurioituivat, kun kopteri kaatui kyljelleen. Myös helikopterin runkoon ja vaihteistoon tuli vaurioita ja pääosa helikopterin ikkunoista hajosi. Kukaan ei kuitenkaan loukkaantunut onnettomuudessa.
 Kustannusarvio kopterin korjauksesta saatiin viimein tänä keväänä: 890 000 euroa. Tieto käy ilmi hallituksen tuoreimmasta  lisätalousarvioesityksestä .
 Puolustusvoimien logistiikkalaitos kommentoi asiaa Ylelle sähköpostitse.
 Logistiikkalaitokselta kerrotaan, että korjaustyön lopulliseksi hinnaksi tulee tarkentuneen tiedon perusteella enintään miljoona euroa. Hinnannousu johtuu siitä, että korjauksen yhteydessä helikopterin rungon rakenteita joudutaan purkamaan huomattavasti.
 – Korjauksen kokonaiskustannukset nousevat arvion ylärajalle siinä tapauksessa, että helikopterin rungossa havaitaan jo tunnettujen vikojen lisäksi piileviä vaurioita, jotka on lentoturvallisuuden takaamiseksi ja helikopterin elinkaaren varmistamiseksi korjattava tämän työn yhteydessä, logistiikkalaitos viestittää.
 "Edellyttää harvinaista erityisosaamista"
 Helikopterin korjauskulut ovat suuret, kun ne suhteuttaa yhden MD500:n kauppahintaan, joka oli koneiden hankkimisvuonna 1,5 miljoonaa Yhdysvaltain dollaria eli nykyrahassa runsaat 1,3 miljoonaa euroa.
 Logistiikkalaitoksen mukaan ilma-alusten korjaustyön kustannukset muodostuvat yleensä rungon ja järjestelmien vaurioiden kartoittamisesta ja analysoinnista sekä itse korjaustyöstä.
 Lisäksi ne komponentit ja järjestelmät, jotka eivät saaneet onnettomuudessa heti nähtyjä vaurioita, tarkastetaan lentokelpoisuuden ja -turvallisuuden takaamiseksi.
 Töiden hankaluutta ja sitä kautta kustannuksia lisää se, että korjaus- ja tarkastustöitä saavat tehdä ainoastaan huoltokorjaamot, joilla on ilma-aluksen ja sen komponenttien valmistajan sekä ilmailuviranomaisen valtuutus.
 – MD500:n onnettomuuden yhteydessä helikopterin rungon sekä järjestelmien vauriot olivat poikkeuksellisen laajoja, ja niiden korjaaminen edellyttää verrattain harvinaista erityisosaamista, logistiikkalaitokselta huomautetaan.
 Korjauskierros vienyt konetta Pohjois-Amerikasta Eurooppaan
 Helikopterin rungon vauriot korjataan Kanadassa MD Helicoptersin valtuuttamalla korjaamolla, jolla on tarvittavat välineet tehdä laaja korjaus.
 Päävaihteisto on jo korjautettu Belgiassa. Helikopterin voimalaite on käytetty tutkimuksissa Britanniassa.
 Lisäksi helikopterin kaikkien mittareiden lentokelpoisuus varmistetaan joko laitevalmistajalla tai kotimaisella ilmailuteollisuudella. Rungon korjauksen jälkeiset asennukset sekä koelennot tekee Utin jääkärirykmentin helikopteripataljoona.
 Kone pyritään saamaan taas lentokuntoiseksi vuoden 2020 aikana.
 Amerikkalaisvalmisteisia MD500-helikoptereita käytetään muun muassa lentokoulutuksessa, henkilökuljetuksissa, tiedustelussa ja kadonneiden etsinnässä virka-apuna. Helikopteriin mahtuu lentäjä ja kolme matkustajaa.
 2000-luvun alussa hankittujen koptereiden elinkaari on pian päättymässä. Kalustolla on tarkoitus lentää noin vuoteen 2025 saakka.
 MD500-helikopteri lentoharjoituksessa vuonna 2012. Puolustusvoimat

Maavoimien helikopteri rysähti maahan kesällä 2018 – tällin korjaaminen voi niellä miljoona euroa veronmaksajien rahoja


Summary: Romahduksen syytä tutkitaan.

Työkeskus Vapriikin katto putosi keskiviikkona useita senttejä alaspäin Anjalassa Kouvolassa.
 Rakennuksen metallityötilassa oli kuulunut kova pamaus, ja välikaton huomattiin laskeutuneen. Metallityötilan katto laskeutui noin 30 neliömetrin alueelta. Tilassa oli tapahtumahetkellä muutama henkilö, joista kukaan ei loukkaantunut.
 Vapriikissa järjestetään työtoimintaa kehitysvammaisille ja pitkäaikaistyöttömille. Rakennuksessa työskentelee päivittäin nelisenkymmentä asiakasta ja kuusi henkilökunnan jäsentä.
 Romahduksen syytä tutkitaan. Rakennus on toistaiseksi kokonaan pois käytöstä.
 – Katto tuli alas muutamia senttejä, sen verran kuitenkin, ettei siellä alla uskalla olla, kunnes katto tutkitaan ja tehdään johtopäätökset, miten se korjataan kuntoon, Kouvolan rakennusvalvontajohtaja  Tapani Ryynänen  sanoo.
 Rakennus on tyypiltään peltinen kaarihalli, jossa on alaslaskettu välikatto. Katto on tehty levyistä, ja se roikkuu puurakenteiden varassa vesikatosta.
 Ryynäsen mukaan tämäntyyppisen katon romahtaminen ei ole täysin epätavallista.
 – Vuosikymmeniä alakattojen romahtamisia seuranneena, ei tämä sillä tavalla poikkeuksellista ole. Niissä ne liitokset aina pettävät, ja nyt se sattui tänne. Viimeisten parin vuoden aikanakin Suomessa on tullut muutama alaslaskettu katto alas.
 Erityyppisiä halleja on romahtanut Suomessa erityisesti lumikuorman vuoksi. Tammikuussa ajoneuvojen suojana ollut kaarihalli romahti  lumen painosta Lappeenrannassa . Maaliskuussa suurehko  peltihalli romahti lumikuorman alla  Lieksassa.
 Selvittelyssä on, miten työkeskuksen toimintaa jatketaan.
 – Kiinteistöön liittyviä riskejä ei ole ollut tiedossa, eikä rakennuksen kunnosta ole ollut huolta. Nyt ei taida olla lumikuormakaan syynä, Kymsoten osallisuuden palvelujen johtaja  Ismo Korhonen  sanoo.

Kaarihallin katto putosi osittain Kouvolassa – tiloissa työskentelee 40 kehitysvammaista ja pitkäaikaistyötöntä


Summary: Tehovalvontaan osallistuivat kaikki poliisilaitokset.

Poliisi valvoi tehostetusti huumausainerikollisuutta lokakuussa kahden viikon ajan koko Suomessa. Valvonnan aikana otettiin kiinni 150 rikoksesta epäiltyä, kertoo poliisi.
 Epäillyistä 19 pidätettiin ja kolme vangittiin. Kaikkiaan valvonnan aikana raportoitiin 175 huumausainerikosta ja 311 huumeiden käyttörikosta. Törkeitä huumerikoksia tuli ilmi seitsemän.
 Näitä takavarikoitiin 1,7 kiloa amfetamiinia 5,4 kiloa marihuanaa 770 grammaa hasista 200 kannabiskasvia 295 tablettia ekstaasia 141 grammaa metamfetamiinia 14 grammaa kokaiinia Erilaisia huumaavia lääkkeitä yli 3 000 tablettia, eniten Rivotril-, Subutex- ja Xanor-tabletteja
 Poliisin mukaan ilmi tulleiden huumausainerikosten sekä käyttörikosten määrissä oli jonkin verran kasvua viime vuoteen verrattuna. Sen sijaan törkeitä huumausainerikoksia ilmeni viime vuotta vähemmän.
 Useita kotietsintojä
 Poliisi teki valvonnan aikana 125 kotietsintää. Poliisitarkastaja  Teemu Saukoniemen  mukaan kotietsintä on tyypillinen keino huumausaineisiin liittyvien rikosten selvittämiseksi.
 – Tapauskohtaisesti arvioidaan, että sieltä löytyy asiaan liittyvää selvitystä tai lisää aineita. Kotietsinnän perustelu liittyy siihen, Saukoniemi sanoo.
 Kotietsinnöissä selviää myös mahdollisesti vakavampia rikoksia, kuten nyt valvonnan aikana takavarikoitiin 14 asetta. Valvonnan aikana tuli ilmi myös liikennejuopumuksia, väkivalta- ja omaisuusrikoksia.
 Saukoniemen mukaan valvonnan tulokset eivät tuoneet mukanaan suuria yllätyksiä.
 – Tulokset olivat samansuuntaisia kuin edellisinä vuosina. Se on tiedossa muistakin yhteyksistä, että aineita käytetään ympäri Suomea.
 Poliisin tehovalvonta sijoittui viikoille 42 ja 43. Valvontaan osallistuivat kaikki poliisilaitokset.
 Lue lisää:
 Nuoret halusivat huumehöyryisen elämän jälkeen päihteettömän paikan – kun Lahdesta ei sellaista löytynyt, he perustivat sen itse

Poliisin valtakunnallisen huumeratsian tulos: Kiinni 150 epäiltyä


Summary: Myös suometsätieteen professori Harri Vasander ja tanssitaiteilija, koreografi Ismo-Pekka Heikinheimo palkitaan.

Taiteen ja kulttuurin tuotanto ja hallinto

Alfred Kordelinin säätiö on myöntänyt tämän vuoden tiede- ja kulttuuripalkinnot. 30 000 euron palkinnot myönnetään näyttelijä-laulaja  Maria Ylipäälle , toimittaja-humoristi  Pasi Heikuralle , suometsätutkimuksen professori  Harri Vasanderille  ja tanssitaiteilija  Ismo-Pekka Heikinheimolle .
 Palkinnot myönnetään vuosittain tunnustuksena ja kannustuksena suomalaisen kulttuurin hyväksi tehdystä työstä.
 Yle Radio 1:llä lähetettävää  Aristoteleen kantapää  -ohjelmaa  Tina Cavénin  kanssa toimittavan Pasi Heikuran palkitsemista raati perustellaan kolme vuosikymmentä kestäneellä uralla, jolla on avattu uusia näkymiä suomen kielen piilevään rikkauteen.
 – Kieli ja kulttuuri ovat vahvasti sidoksissa toisiinsa. Elävä kieli toimii välttämättömänä kasvualustana elävälle kulttuurille. Heikuran käyttämien medioiden moninaisuus ja hänen tuotantonsa saatavuus palvelevat mitä parhaimmalla tavalla kansanvalistuksellisia ja sivistyksellisiä päämääriä, perusteluissa kirjoitetaan.
 Maria Ylipään esiintymisen kehutaan olevan aina "sävykästä, vahvaa, herkkää ja korkealaatuista". Tuoreimpina, erityisinä onnistumisina ylistetään Kultaisella Venlalla palkittua roolia  Aallonmurtaja -sarjassa sekä  Baby Jane  -elokuvan Piki-hahmona.
 Maria Ylipää Sofi Oksasen samannimiseen romaaniin perustuvassa elokuvassa Baby Jane. Sanna Vanninen / October Oy
 Suometsätieteen professori Harri Vasanderia kutsutaan tieteen moniottelijaksi ja ansioituneeksi luonnontieteilijäksi. Tanssitaiteilija Ismo-Pekka Heikinheimoa hehkutetaan rajoja rikkovasta yhteistyöstä visuaalisten taiteiden kanssa.
 Voittajien valinnassa kuultiin useita asiantuntijayhteisöjä, kuten Sibelius-Akatemiaa ja Helsingin yliopistoa.
 Alfred Kordelinin säätiö jakaa tänä vuonna yli viisi miljoonaa euroa apurahoja.

Alfred Kordelinin säätiön vuoden tiede- ja kulttuuripalkinnot toimittaja-humoristi Pasi Heikuralle ja näyttelijä-laulaja Maria Ylipäälle


Summary: Kelan pääjohtajan valinta ei jakanut hallituspuolueita ensimmäistä kertaa, kirjoittaa Ylen politiikan toimittaja Robert Sundman.

Politiikan journalismissa on tapana tehdä suoria lähetyksiä suljettujen kokoushuoneiden ovien edustalta.
 Kamera kuvaa kokoushuonetta ulkopuolelta, välillä tarkennetaan kahvaan. Jossain vaiheessa ovi avautuu ja joku – ministeri, ay-johtaja tai kokouksen puheenjohtaja – ilmoittaa syntyneen tai syntymättä jääneen ratkaisun.
 Eilen iltapäivällä eduskunnasta ei lähetetty yhtäkään tällaista  oviliveä , vaikka tällä kertaa lähetys olisi saattanut olla tavallista jännittävämpi.
 Kokoussiiven käytävällä nähtiin jatkuvaa ramppaamista, kun Kansaneläkelaitoksen eli Kelan valtuutetut olivat koolla valitsemassa Kelalle uutta pääjohtajaa.
 Ennen varsinaista kokousta  toisensa tapasivat Kelan valtuutettujen työvaliokunnan jäsenet.
 Työvaliokunta on ikään kuin valtuuston ydinryhmä, jota johtaa valtuutettujen puheenjohtaja  Riikka Slunga-Poutsalo  (ps.). Muut jäsenet ovat  Ilmari Nurminen  (sd.),  Sari Sarkomaa  (kok.),  Markus Lohi  (kesk.),  Bella Forsgrén  (vihr.) ja  Anna Kontula  (vas.).
 Samainen joukko oli haastatellut aiemmin kuusi kärkiehdokasta pääjohtajan tehtävään ja esittänyt sitten, että heistä Kelan johtoon valittaisiin joko Kuntaliiton varatoimitusjohtaja ja entinen kansanedustaja  Hanna Tainio  (sd.) tai Helsingin ja Uudenmaan sairaanhoitopiirin HUSin diagnostiikkajohtaja, terveysoikeuden professori  Lasse Lehtonen .
 Kun Kelasta puhutaan, korostetaan usein parlamentaarisuutta: Kelan johtajavalinta tai Kelan hallinto ylipäänsä ei ole alisteinen maan hallitukselle vaan eduskunnalle.
 Perinteisesti Kelan pääjohtajan  paikkaa on pidetty keskustan läänityksenä, mutta nyt loppusuoralla ei ollut puolueen omaa ehdokasta. Tilanne oli samanlainen myös viime kerralla, mutta tuolloin valituksi tullut  Elli Aaltonen  kuvaili olevansa sitoutumattomuudestaan huolimatta "alkiolainen" – siis keskustalle mieluisa.
 Hallituksella voisi periaatteessa olla valtaa myös Kelan valtuustossa. Laitoksen 12 valtuutettua ovat kaikki kansanedustajia, ja heistä seitsemän tulee hallituspuolueiden riveistä.
 Mutta kun Kelasta puhutaan, korostetaan usein parlamentaarisuutta: Kelan johtajavalinta tai Kelan hallinto ylipäänsä ei ole alisteinen maan hallitukselle vaan eduskunnalle. Siten sen johtajavalintakaan ei ole hallituksen asia.
 Juha Sipilän  (kesk.) hallituskaudella tehdyssä Aaltosen valinnassa taustalla olivat hallituspuolue keskusta sekä oppositiopuolueet SDP ja vihreät. Hallitus-oppositiorajan ylittävä yhteistyö ei näissä kuvioissa ole tavatonta.
 Tällä kerralla kaikki  näytti menevän SDP:lle mieluisalla tavalla. Vastakkain olivat päähallituspuoluetta edustava Tainio ja sitoutumaton Lehtonen, joka kunnostautui viime vaalikaudella sote- ja maakuntauudistuksen kriitikkona. Totta kai keskusta tukisi hallituskumppaniaan!
 Mutta jotain oli tapahtunut sitten työvaliokunnan viime tapaamisen. Keskustassa oli herännyt huoli pääjohtajapaikan menettämisestä. Valitako demareiden Tainio, sitoutumaton Lehtonen – vai sittenkin viime kerralla Aaltoselle arvalla hävinnyt  Outi Antila , joka oli aikanaan työskennellyt Maa- ja metsätaloustuottajain keskusliitossa MTK:ssa?
 Kärkiehdokkaitahan oli muitakin kuin vain Tainio ja Lehtonen. Jos ei keskustalaista saada, niin ehkä sitten seuraavaksi paras vaihtoehto?
 Keskustan sisältä halutaan korostaa Ylelle, että valinnassa ei ollut kyse ainoastaan sopivasta puoluekirjasta tai sellaisen puutteesta. Kyse oli myös sopivimman henkilön valitsemisesta ja "kokonaisharkinnasta".
 Eilisessä työvaliokunnan tapaamisessa demareita odottikin tyly viesti: Antilalle löytyy nyt laajaa tukea.
 Eilisessä työvaliokunnan tapaamisessa  demareita odottikin tyly viesti: Antilalle löytyy nyt laajaa tukea.
 Demarit yrittivät vielä kerran vedota hallitusyhteistyöhön, kun valtuutettujen yleiskokous keskeytettiin ja hallituspuolueiden edustajat pitivät oman palaverinsa. Vetoomuksille ei löytynyt vastakaikua.
 Lopulta Antila voitti Tainion äänin 8–4. Demareiden tukena oli vain vasemmistoliiton Anna Kontula.
 Keskusta oli saanut vihreiden lisäksi sekä perussuomalaiset että kokoomuksen puolelleen.
 SDP:ssä ollaan närkästyneitä , mutta keskustassa levitellään käsiä. Miksi SDP yritti vedota hallitusyhteistyöhön? Ja vieläpä sellaisessa kysymyksessä, josta ei olla hallituksen kesken sovittu?
 Keskustan puolelta nimittäin yritettiin puhua demareille vielä jonkin aikaa sitten laajemman nimityspaketin sorvaamisesta. Paketti ei kuitenkaan demareille kelvannut.
 Ehkä SDP:ssä ajateltiin, että pullat ovat tarpeeksi hyvin uunissa ilman pakettejakin.  Kirsi Varhila  oli jo saatu sosiaali- ja terveysministeriön johtoon. Kun keskustalla ei ole omaa ehdokasta, saataisiin myös Hanna Tainio Kelan johtoon. Ja olihan se  Markus Sovalakin  ehdolla pian valittavaksi valtiovarainministeriön kansliapäälliköksi.
 Saa nähdä, yrittävätkö SDP ja keskusta löytää sovun paketista vai edetäänkö nimitys kerrallaan.
 Hallituspuolueiden välit tuskin  tästä romahtivat, mutta Kelan pääjohtajan valinta ei ole viimeinen  Antti Rinteen  (sd.) hallituskaudella tehtävä nimitys.
 Katseet kääntyvät valtiovarainministeriöön, jonka ylin virkamies valitaan pian. Saa nähdä, yrittävätkö SDP ja keskusta löytää sovun paketista vai edetäänkö nimitys kerrallaan.
 Keskustassa saatetaan myhäillä, että kun on kerran päätetty olla ilman pakettia, niin sitten ollaan. Valtiovarainministeriön kansliapäällikön valinnassa tärkein rooli on puolueen omalla ministereillä – valtiovarainministeri  Mika Lintilällä .
 Lue lisää:
 Outi Antila Kelan johtoon äänin 8–4 – SDP ja vasemmistoliitto äänestivät vastaehdokasta
 Analyysi: Media tarkkailee Hetemäen seuraajan valintaa silmä kovana – ja syystä

Analyysi: Luottiko SDP liikaa hallitusyhteistyöhön Kelan johtajavalinnassa?


Summary: Automaattien siirtämistä pelisaleihin tuki Ylen kyselyssä selvä enemmistö vain vihreistä. Eniten vastustajia on SDP:ssä ja keskustassa.

”Pieniltä paikkakunnilta lähtisivät viimeisetkin hedelmäpelit."
 "Peliluolat eivät vähentäisi ongelmia.”
 ”ABC saisi pelihallin, muut jäisivät nuolemaan näppejään.”
 ”Veikkauksen toiminta loppuisi kokonaan.”
 Ylen tekemä kysely kertoo, että rahapeliautomaattien poistaminen kaupoista jakaa kansanedustajia.
 Joonas Haverinen / Yle
 Yle kysyi kansanedustajilta, pitäisikö kaikki Veikkauksen rahapeliautomaatit siirtää erillisiin pelisaleihin, siis pois esimerkiksi ruokakaupoista, kioskeista ja huoltoasemilta.
 Kyselyyn vastanneista kansanedustajista karvan verran yli puolet torjuu ajatuksen. Vastustajia on 54 kyselyyn vastanneista 107 kansanedustajasta.
 Kolmasosa vastaajista, 36 edustajaa, haluaa sen sijaan siirtää automaatit pelisaleihin eli pois kaupoista, kioskeista ja huoltamoilta. Vastaajista 17 ei osannut kertoa kantaansa.
 Automaattien siirtämistä pelihalleihin tuki kyselyssä enemmistö vain vihreistä.
 Eniten vastustajia on SDP:ssä ja keskustassa. Kyselyyn vastanneista puolueiden edustajista pelikoneet säilyttäisi kaupoissa runsas kaksi kolmannesta.
 Osa vastaajista olisi valmiita siirtämään kaikki automaatit pelisaleihin myöhemmin, jos Veikkaus ei saa ongelmapelaamista kuriin pakollisella tunnistautumisella ja automaattien vähentämisellä.
 "Lapsellista keskittyä vain Veikkaukseen"
 Pelien poistaminen kaupoista johtaisi ojasta allikkoon, katsovat monet kansanedustajat.
 Useat vastaajat eri puoleista painottivat sitä, että peliautomaatit ovat tärkeä tulonlähde pienille kaupoille varsinkin maaseudulla.
 Petri Honkosen  (kesk.) mukaan pelikoneiden arvostelijat kannattavat monesti vahvojen oluiden ja viinien tuomista kauppoihin, vaikka ne aiheuttavat samalla tavalla riippuvuuksia.
 – On lapsellista keskittyä vain Veikkaukseen ja kotimaisiin peleihin, koska nettipelit tulevat aiheuttamaan yhä enemmän ongelmia ja pelituotot katoavat ulkomaille, Honkonen arvostelee.
 Osa pakottaisi pelaajat tunnistautumaan jo aiemmin
 Koneita ei haluta eristää pelisaleihin, mutta mitä tilalle?
 Markus Lohi  (kesk.) ja  Anna-Kaisa Ikonen  (kok) tarjoavat tilalle, että pelaajien tunnistautuminen tulisi pakolliseksi jo suunniteltua aiemmin.
 Veikkaus on ilmoittanut , että kaupoissa ja kioskeilla olevilla automaateilla ei voi enää pelata ilman tunnistautumista vuoden 2021 alusta lähtien.
 Veikkaus on kertonut myös vähentävänsä peliautomaattien määrää runsaalla 3 000:lla jo ensi vuonna ja myöhemmin lisää.
 Monet kansanedustajat väläyttivät, että pelikoneita pitäisi vähentää vielä enemmän, vaikka eivät kannattaneetkaan kaikkien automaattien keskittämistä pelisaleihin.
 Syynä pelikoneiden vähentämiselle on  Veikkauksen mainoksista alkanut kohu .  Arvostelijoiden mukaan Veikkaus on painottanut  toiminnassaan voitontavoittelua ja pelihaittojen ehkäisy on jäänyt sivuosaan.
 Vihreät veisivät peliautomaatit kaupoista
 Vihreät vastaajat tukivat puolueista ainoana täysin yksimielisesti pelikoneiden vetämistä kaupoista ja kioskeista.
 Kansanedustaja  Jenni Pitkon  (vihr.) mukaan asiantuntijat ovat samalla kannalla.  Outi Alanko-Kahiluoto  (vihr.) sanoo, että erityisesti köyhät eläkeläiset pelaisivat vähemmän, jos pelikoneet eivät olisi pienituloisten näköpiirissä.
 – Peliautomaatit, joiden näkemistä ei voi välttää arkisia asioita hoidettaessa, ovat kaikkein tuhoisimpia peliriippuvaisille, perustelee myös  Satu Hassi  (vihr.).
 Rahapeliautomaattien poistamista vaadittiin tänä syksynä myös kansalaisaloitteella, joka kuitenkin  jäi kauas vaaditusta 50 000 allekirjoituksesta  eikä edennyt eduskuntaan.
 "Konetta ei voi voittaa, joten altistumista vähennettävä"
 Kysymys jakoi kannat perussuomalaisten, kokoomuksen, vasemmistoliiton ja kristillisdemokraattien riveissä.
 Janne Heikkinen  (kok.) huomauttaa, että käyttäjä ei voi pitkällä aikavälillä voittaa rahapelikonetta, joten niille altistumista pitää vähentää radikaalisti siirtämällä laitteet valvottuihin pelisaleihin.
 Pauli Kiuru  (kok.) uskoo, että osa kaupoista, kioskeista ja huoltoasemista voisi tehdä pelien puuttumisesta jopa kilpailuedun.
 – Peliriippuvuudesta kärsivät asioivat mieluummin paikoissa, joissa kiusausta ei tarjolla. Ja vaikka peliriippuvuutta ei olisikaan, niin toisten kärsimystä ei ole miellyttävä katsella, Kiuru sanoo.
 Demarit siirtäisivät pelikoneet kaupoissa syrjemmälle
 Muutamat SDP:n edustajat tarjosivat ratkaisuksi, että pelihalleihin keskittämiseen sijaan automaatit siirrettäisiin kaupoissa ja huoltoasemilla pois kulkuväyliltä syrjäisempään paikkaan.
 – Välttämättä ei tarvita erillisiä peliluolia, mutta ovensuusta automaatit on syytä siirtää sivummalle ja näkymättömämpään paikkaan, sanoo  Tarja Filatov  (sd.).
 – Jos peliautomaatit viedään pois, pelaaminen saattaa siirtyä verkkoon, pois valvonnan piiristä ja voitot yksityisiin taskuihin, sanoo  Eeva-Johanna Eloranta  (sd.).
 Perussuomalaiset veisivät koneet marketeista
 Perussuomalaiset väläyttävät, että pelikoneet sidottaisiin kaupan kokoon.
 – Peliautomaatit ovat taloudellisesti tärkeitä monille pienille haja-asutusalueen liikkeille. Sen sijaan ne voitaisiin siirtää pois marketeista, jotka eivät ole niistä mitenkään riippuvaisia, sanoo puolueen puheenjohtaja  Jussi Halla-aho .
 – Kaupunkien lähiöiden marketeissa niitä tuskin tarvitaan, kuten nykyään, vaan ne voisivat olla erillisissä pelisaleissa, jatkaa  Riikka Purra  (ps.).
 Vasemmistoedustaja vaatii bingoja takaisin
 Luovuus ei eduskunnasta lopu kesken, sillä esimerkiksi  Toimi Kankaanniemen  (ps.) mielestä pelisaliksi voisi nimittää 1–2 peliautomaattiakin, jotta pienillä paikkakunnillakin säilyisi mahdollisuus pelaamiseen.
 Vanha keino voi myös olla parempi kuin pussillinen uusia.
 – Liian monelle suomalaiselle pelaaminen on ainoa sosiaalinen kontakti kodin ulkopuolella. Bingot takaisin ja Veikkauksen valikoimaan, väläyttää  Jari Myllykoski  (vas.).
 Joillakin kansanedustajilla eri käsitys kuin tutkijoilla
 Tutkimusten mukaan peliautomaatit aiheuttavat eniten peliriippuvuutta, mutta osalla kansanedustajista on asiasta toinen käsitys.
 Katja Hänninen  (vas.) kirjoittaa, että peliriippuvuuden näkökulmasta katsottuna peliautomaatteja suurempi ongelma on hänen mielestään nettipelaaminen.
 Myös Markus Lohen mielestä "kauppojen yhteydessä olevia peliautomaatteja suurempi ongelma on netissä pelaaminen".
 Anne Kalmarin  (kesk.) mukaan pelivelkaantujat velkaantuvat useimmiten ulkomaisilla nettisivustoilla.
 Ahkerimmin Ylen kyselyyn osallistuivat perussuomalaisten ja RKP:n kansanedustajat, joilta vastaus tuli neljältä viidestä. Laiskimmin vastasivat kristillisdemokraatit.
 Myös kokoomuslaisista ja demareista yli puolet jätti vastaamatta. Vihreistä näin teki puolet.
 Klo 18. 15. Korjattu pelaamisen tunnistautumista koskeva vuosiluku 2021:ksi 2020:stä.
 Klo 18.20. Korjattu peliautomaattien vähentämistä koskeva lukumäärä.
 Yle aikoo kysyä säännöllisesti kansanedustajien mielipidettä ajankohtaisiin polittisiin kysymyksiin osana kuukausittain ilmestyvää kansanedustajakirjettä. Tästä  linkistä  voit tilata yksilöidyn kirjeen, joka kertoo oman kansanedustajasi mielipiteistä ja toimista.
 Lue myös: Voitto-robotti tietää, mitä kansanedustajasi on saanut aikaan – Pian tiedät sinäkin, jos tilaat Ylen kansanedustajakirjeen
 Näin kansanedustajat vastasivat
 Katso, miten edustajasi vastasi, kun Yle kysyi kansanedustajilta: Pitäisikö kaikki Veikkauksen rahapeliautomaatit siirtää erillisiin pelisaleihin, siis pois esimerkiksi ruokakaupoista, kioskeista ja huoltoasemilta?
 Alla olevasta taulukosta löydät kaikkiin kyselyyn vastanneiden edustajien vastaukset. Voit etsiä tiettyä edustajaa tai puoluetta hakutoiminnolla tai järjestää taulukkoa vastauksen tai puolueen mukaan.

Ylen kysely: Pelikoneiden poistaminen kaupoista jakaa kansanedustajia – "Lapsellista keskittyä vain Veikkaukseen, toisten kärsimystä ei miellyttävää katsella”


Summary: Syyttäjä vaatii lammastilan isännälle ehdollista vankeusrangaistusta.

Lammastilaa pitävä mies on syytettynä törkeästä eläinsuojelurikoksesta Kymenlaaksossa. Syytteen mukaan miehen tilalla on ollut 250-397 eri ikäistä lammasta, joiden hoidon hän on laiminlyönyt.
 Syytteen mukaan mies oli helmikuussa 2017 itserakentamallaan kuljetusperävaunulla kuljettanut noin 15 asteen pakkasella useita eläimiä teurastettaviksi toiselle paikkakunnalle. Noin tunnin kestäneellä matkalla eläimillä ei ollut perävaunussa suojaa kylmyydeltä ja viimalta, ja ne olivat ajomatkan jälkeen kylmettyneitä.
 Mies oli lyönyt lampaita puisella hangonvarrella useita kertoja, ja eläimiä siirtäessään tarttunut niitä kiinni selästä, nahasta ja villasta ja nostanut lampaita kuljetuskärryyn. Kärrystä poistaessaan mies oli työntänyt ja vetänyt lampaita jaloista, jolloin ne ovat pudonneet noin metrin korkeudelta päälleen tai niskalleen maahan.
 Mies oli antanut kahden koiransa olla vapaana lampaiden joukossa, ja koirat ovat toistuvasti purreet ja repineet lampaita miehen nähden.
 Lampaat näkivät nälkää
 Syyttäjän mukaan tilan lampaat eivät ole saaneet riittävästi hyvälaatuista ruokaa, vaan ne ovat olleet aliravittuja ja nähneet nälkää. Ruokaa ei myöskään ole ollut tarjolla säännöllisesti. Osa nälkiintyneistä lampaista on kuollut aliravitsemukseen, ja osa sairastunut heikentyneen kuntonsa vuoksi ja kuollut sairauksiin.
 Lampailla ei myöskään ole ollut ulkolaitumella vettä helposti ja riittävästi saatavilla. Lampaat ovat joutuneet juomaan lammikoista, joiden äärelle eläinten on ollut vaikea päästä maaston vaikeakulkuisuuden tai lammen pehmeän reunan johdosta. Yhtenä juottopaikkana ollut luonnonvetinen oja on ollut lähes kuivunut.
 Syytteen mukaan lampaiden laitumella on ollut teräväreunaisia rakennelmia ja laitumien reunoilla romua, koneen osia, kasattuja heinäseipäitä, kuormalavoja ja metallitynnyreitä, joihin lampaat ovat voineet vahingoittaa itseään.
 Lampailla ei ole ollut laitumilla ollenkaan säänsuojia, ja laitumien aidat ovat olleet niin korkeita, että pienet karitsat ovat voineet karata niiden ali.
 Ruokintakaukalot on sijoitettu seinälle niin, että eläimet ovat voineet ulostaa ja virtsata niihin, jolloin niissä oleva rehu on likaantunut. Lampaat ovat myös pystyneet kiipeilemään kaukaloihin, jolloin ne ovat tippuneet maahan. Karitsoja on jäänyt kiinni ruokintakaukaloiden alle, jolloin osa niistä on vahingoittunut ja osa kuollut.
 Osalla lampaista on ollut sairauksia, kuten listeriaa ja utaretulehdusta. Osa eläimistä on ollut loukkaantuneita, ja ne ovat ontuneet kivuliaasti jalkojaan. Näille eläimille ei ole järjestetty eläinlääkärin, tai muutakaan asianmukaista hoitoa.
 Lampaiden sorkkia ei oltu hoidettu ja leikattu lainkaan, ja osa lampaista on jätetty kokonaan keritsemättä. Osalla lampaista on ollut lantapaakkuja karvoissa, ja niiden villa on ollut ulosteen sotkemaa.
 Kuolleita lampaita pitkin pihaa
 Mies on syytettynä myös ympäristön turmelemisesta. Syytteen mukaan mies on vastoin lupamääräystä säilyttänyt kuolleita eläimiä tilalla säkissä maapohjalla, haudannut osan maahan, hävittänyt eläimiä polttamalla ja hylännyt useita kymmeniä eläimen raatoja jättämällä ne ympäri tonttia taivasalle säältä suojaamattomina. Maaliskuussa 2019 tilalta on löytynyt noin 80 kuollutta eläintä.
 Lupamääräyksen mukaan kuolleet eläimet on säilytettävä tiiviillä alustalla sadevedeltä ja haittaeläimiltä suojattuna, ja toimitettava ilman viivästystä eläinjätteen käsittelylaitokseen. Mies on toiminnallaan hylännyt jätettä ja käsitellyt sitä hallitsemattomasti.
 Eläinten raatojen hallitsemattomasta käsittelystä voi aiheutua haitta-aineiden, lääkeaineiden, taudin aiheuttajien ja bakteerien vuoksi maaperän, pintaveden ja pohjaveden pilaantumista, terveyshaittaa tai haittaa luonnolle ja sen toiminnoille sekä ympäristön roskaantumista.
 Syytteen mukaan mies oli sijoittanut lammaslaitumen aidan vastoin lupamääräystä noin 20 metrin etäisyydelle käytössä olevasta talousvesikaivosta, eikä hän ollut valvontaviranomaisen pyynnöstä tai kehoituksesta huolimatta siirtänyt aitaa kauemmaksi.
 Laidun on syyttäjän mukaan ollut eläinten jatkuvassa käytössä, ja sille on laiduntamisen myötä muodostunut kasvipeitteettömiä, tiivistyneitä karjapolkuja ja alueita, joiden fosforipitoisuus on eläinten ulosteen myötä noussut korkeaksi.
 Pintavaluman mahdollisuus talouvesikaivoon on näin ollut suuri. Kaivon vedenlaatu on voinut laskea lannan bakteerien ja ravinteiden johdosta, ja aiheuttaa pohjaveden pilaantumisen vaaraa.
 Säilytti asetta verhon takana
 Lisäksi mies on syytettynä markkinointirikoksesta. Mies on syytteen mukaan markkinoinut ja myynyt verkkosivuilla ja Facebookissa yhtiön tuotteina muun muassa tuoretta karitsanlihaa esittäen, että tuotteita on varastossa ja tilattavissa, niitä voi noutaa tilalta, ja että tuotteet maksetaan tilauksen yhteydessä.
 Yhtiöllä ei kuitenkaan ole ollut toiminnan edellyttämää elintarvikelain mukaista omavalvontasuunnitelmaa tuotteiden nettikaupan ja kuljettamistoiminnan osalta. Miehen yhtiö ei myöskään ole tehnyt markkinoimastaan toiminnasta tarpeellisia ilmoituksia elintarviketoiminnasta vastaavalle viranomaiselle.
 Miestä syytetään myös ampuma-aserikoksesta. Syyttäjän mukaan mies oli säilyttänyt ampuma-aselain vastaisesti tahallaan tai ainakin törkeästä huolimattomuudesta johtuen säilyttänyt ladattua pienoisrevolveriaan tilapäisesti lammastilalla käydessään lammasnavetan toimiston hyllyllä, lukitsemattomassa muovilaatikossa verhon takana tai navettatilaan johtavan käytävän seinään kiinnitetyn lääkekaapin päällä.
 Ase ei ole tuolloin ollut lukitussa paikassa tai miehen välittömässä valvonnassa.
 Syyttäjä vaatii miehelle 9-11 kuukauden ehdollista vankeusrangaistusta. Lisäksi miehelle vaaditaan pysyvää tuotantoeläinten pitokieltoa, ja häntä vaaditaan menettämään eläimensä valtiolle. Miestä on syytteen mukaan myös pidettävä pysyvästi kykenemättömänä tai soveltumattomana omistamaan, pitämään tai hoitamaan eläimiä sekä muutenkaan vastaamaan niiden hyvinvoinnista.
 Lisäksi syyttäjä vaatii miestä maksamaan todistelukustannukset valtiolle sekä 80 euron rikosuhrimaksun.

Lammastilalla paljastui järkyttävä näky – 80 lammasta löytyi kuolleina pitkin tilan maita


Summary: Lakko alkaisi torstaina 21. marraskuuta kello 6 kahdessatoista Teknologiateollisuus ry:n jäsenyrityksessä.

Sähköliitto on päättänyt jättää keskiviikkona työtaisteluvaroituksen Teknologiateollisuus ry:lle. Samalla liiton hallitus on julistanut ylityökiellon 13 Teknologiateollisuuden jäsenyritykseen.
 Ylityökielto alkaa huomenna torstaina kello 6. Se koskee niitä Sähköliiton jäseniä, joiden työsuhteessa noudatetaan teknologiateollisuuden työehtosopimusta ja heidän töitään.
 Ensi maanantaina ylityökieltoon liittyvät muilla työehtosopimuksilla yrityksissä töitä tekevät sähköliittolaiset.
 Neljän viikon lakko alkaisi torstaina 21. marraskuuta kello 6 kahdessatoista Teknologiateollisuus ry:n jäsenyrityksessä. Lakon on määrä päättyä torstaina 19. joulukuuta kello 22.
 Sähköliitto on listannut  verkkosivuilleen  lakon ja ylityökiellon piirissä olevat yritykset.
 Lakko koskee Sähköliiton jäseniä, joiden työsuhteessa noudatetaan teknologiateollisuuden työehtosopimusta, ja heidän töitään. Muilla työehtosopimuksilla kyseisissä yrityksissä töitä tekevät sähköliittolaiset tukevat teollisuuden työtaistelua myötätuntolakolla samaan aikaan.
 Työtaistelun ulkopuolella ovat ihmishengen ja terveyden turvaamiseksi tehtävät työt.
 Taustalla vanha kiista, Teknologiateollisuus: Vastuutonta
 Sähköliiton mukaan työtaistelutoimien syynä on se, että Teknologiateollisuus on kieltäytynyt neuvottelemasta Sähköliiton jäsenten asemasta ja edustuksesta työpaikoilla.
 Liitto kertoo, että sähköalan työntekijöiden asemaa koskevan Sähköliiton, Teollisuusliiton ja Teknologiateollisuuden keskinäisen sovintokokonaisuuden voimassaoloa jatkettiin kuukaudella lokakuun lopusta marraskuun loppuun.
 – Sähköliitto on neuvotteluiden aikana joutunut pettymään myös Teollisuusliittoon. Kolmikantaisissa neuvotteluissa se ei ole osoittanut tukeaan Sähköliiton pyrkimyksille ratkaista jäsentensä asema. Toisen työntekijäliiton tuki olisi ollut ratkaiseva yhteisessä neuvottelupöydässä työnantajaliiton kanssa, Sähköliitto kertoo verkkosivuillaan.
 Sähköliiton mukaan tilanteen taustalla ovat syksyn 2017 tapahtumat. Tuolloin Teknologiateollisuus ja Teollisuusliitto sisällyttivät teollisuuden sähköalan työntekijöiden työehdot keskinäiseen työehtosopimukseensa ja Sähköliitto menetti oman, Teknologiateollisuuden kanssa neuvotellun työehtosopimuksensa alalla.
 Teknologiateollisuus pitää Sähköliiton uhittelua lakolla ja yritysten toiminnan vaarantamista vastuuttomana. Teknologiateollisuuden työmarkkinajohtaja  Minna Helle  sanoo tiedotteessa, että Sähköliiton toiminnalle ei löydy muuta motiivia kuin järjestöpoliittiset syyt, työntekijöiden työehdoista ei ole kysymys.
 Teollisuusliitto tyrmää Sähköliiton moitteet
 Teollisuusliitto kiistää jyrkästi Sähköliiton väitteet siitä, ettei se olisi tukenut Sähköliiton tavoitteita neuvotteluissa Teknologiateollisuuden kanssa.
 – Teollisuusliitto on sitoutunut täysin siihen, mitä kaksi vuotta sitten yhdessä sovittiin työriitojen sovittelussa Sähköliiton ja Teknologiateollisuuden kanssa. Olemme jopa tukeneet sähköliittolaisten työntekijöiden asemaa huomattavasti enemmän kuin mitä sopimuspaperissa lukee, Teollisuusliiton varapuheenjohtaja  Turja Lehtonen  sanoo tiedotteessa.
 Teollisuusliiton mukaan Teknologiateollisuus lopetti kaksi vuotta sitten sopimuksensa Sähköliiton kanssa niin sanotun teollisuusliittoperiaatteen mukaisesti. Periaatteen mukaan kaikki työntekijöiden henkilöstöryhmään kuuluvat ovat saman sopimuksen eli niin sanotun metallin sopimuksen piirissä.
 Teollisuusliiton mukaan yhdenkään sähköliittolaisen asema ei tämän johdosta heikentynyt. Näihin työntekijöihin ryhdyttiin soveltamaan liiton mukaan Teknologiateollisuuden sopimuksia samoin lisäyksin, jotka sopimuksessa olivat myös Sähköliiton kanssa.

Sähköliitto uhkaa teollisuudessa kuukauden pituisella lakolla, ylityökielto alkaa huomenna


Summary: Luonnontutkijat ovat tuskastuneita, sillä vaikka ilmastonmuutoksen uhka on tunnettu jo vuosikymmeniä, olennaisia muutoksia sen pysäyttämiseksi ei ole tehty.

Luonnontutkijat ympäri maailmaa ovat julkaisseet laajan artikkelin, joka voidaan tulkita hätähuudoksi ilmastonmuutoksen estämisen epäonnistumisesta.
 Artikkeli on julkaistu arvostetussa  BioScience-tiedejulkaisussa , ja sen laatimiseen on osallistunut peräti 11 000 tutkijaa yli 150 maasta. Tutkimuksesta  uutisoi esimerkiksi BBC .
 Artikkelissa on hyödynnetty valtavaa tutkimusmateriaalia, jota tekemässä on ollut muun muassa ilmaston, metsäalan, merten ja luonnontieteen asiantuntijoita.
 Tutkijat kokevat, että heillä on moraalinen velvollisuus varoittaa ihmiskuntaa ilmastonmuutoksen mukanaan tuoman vaaran mittakaavasta. Maailmaa odottaa tutkijoiden mukaan ennennäkemätön inhimillinen kärsimys, ellei ihmiskunta muuta käyttäytymistään perusteellisella tavalla.
 Tutkijat ovat tuskastuneet, koska ilmastonmuutos ja sen aiheuttama uhka on tunnettu jo 40 vuotta, mutta silti tarpeellisia muutoksia ei ole tehty.
 – Huolimatta 40 vuotta jatkuneista maailmanlaajuisista ilmastoneuvotteluista, olemme muutamaa poikkeusta lukuunottamatta jatkaneet elämää kuten ennenkin ja jättäneet huomioimatta uhkaavan ahdingon, artikkelissa todetaan.
 Kuvat osoittavat kehityksen
 Artikkeliin sisältyy joukko yksinkertaisia laskelmia ( Kaaviokuva  1,  Kaaviokuva  2), jotka havainnollistavat, kuinka maapalloa ja ilmastoa kuormittava kehitys on kiihtynyt 40 viime vuoden aikana. Tässä esimerkkejä:
 Ihmisten määrä on noussut neljästä miljardista kahdeksaan miljardiin. Lihan kulutus henkilöä kohti on noussut 30 kilosta vuodessa 45 kiloon. Maapallon metsäpeite supistui vuosituhannen alussa vajaat 15 miljoonaa hehtaaria vuodessa. Nyt vauhti on noin 25 miljoonaa hehtaaria. Hiilidioksidia ja muita kasvihuonekaasuja pääsi ilmakehään 40 vuotta sitten vajaat 20 miljardia tonnia vuodessa. Nyt päästömäärä on lähes 35 miljardia tonnia. Grönlanti ei vuosituhannen alussa menettänyt lämpenemisen takia juuri lainkaan jäämassastaan. Nyt sulamista tapahtuu yli 3 000 miljardia kuutiota vuodessa.
 Joitakin myönteisiäkin tuloksia on vuosikymmenten ilmastotyön aikana saavutettu, tutkijat toteavat.
 Uusiutuvan energian, ennen kaikkea tuuli- ja aurinkoenergian tuotanto oli vielä vuosituhannen alussa marginaalista. Nyt tuotanto on laajaa ja kasvaa nopeasti. Silti sen käyttö on vain muutamia prosentteja fossiilisten polttoaineiden käytöstä.
 Ilmastolakkoon osallistuvia nuoria Tampereen Keskustorilla. Marko Melto / Yle
 Myönteinen merkki on myös maailmanlaajuinen ilmastotietoisuus, josta erityisenä osoituksena ovat monissa maissa järjestetyt opiskelijoiden ilmastolakot ja -marssit.
 Ilmastolakkoilijat valtaavat kaupunkien kadut eri puolilla maailmaa – Katso videolta, kun miljoonat nuoret vaativat päättäjiltä toimia
 Kuusi ohjetta
 Tutkijat ovat koonneet artikkeliin kuusi ohjetta, joilla ilmastonmuutos voidaan pysäyttää. Ohjeet on tutkijoiden mukaan toteutettava, sillä muita keinoja ei ole.
 Vaikka maapallon tilanne näyttää tällä hetkellä pahalta, näillä keinoin voitaisiin saada aikaan valtava muutos, artikkelissa listataan:
 Energia : Hiilidioksidipäästöille olisi saatava riittävän korkea vero, joka kannustaisi lopettamaan fossiilienergian käytön. Fossiilienergian tuet on myös lopettava ja siirryttävä uusiutuvaan energiaan. Lyhytikäiset saasteet : Jos esimerkiksi metaanin, noen ja fluorattujen hiilivetyjen päästöjä saataisiin rajoitettua, monet ilmastonmuutoksen itseään kiihdyttävät mekanismit pysähtyisivät. Luonto : Maapallon ekosysteemejä on suojeltava tehokkaasti niin maalla kuin merissäkin. Merten plankton ja korallikasvustot samoin kuin metsät, kosteikot ja mangrovet ovat elintärkeitä ihmisen selviämiselle ja hiilidioksidin sitomiselle. Ruoka : Ihmisten tulisi muuttaa ruokatottumuksensa perusteellisesti ja siirtyä kasvipohjaiseen ruokaan. Näin vähennettäisiin päästöjä ja tarvetta karjan laitumeen. Talous : Maailman talousjärjestelmän olisi päästävä eroon jatkuvan kasvun ja luonnonvarojen riistämisen oravanpyörästä. Olennaisimmaksi taloustekijäksi tulisi nostaa biologinen kestävyys. Väestö : Maapallon väestönkasvu on pysäytettävä ja saada myös laskuun.

Tutkijoiden hätähuuto: Ilmaston lämpeneminen tuomassa ennenkokemattoman ahdingon


Summary: Korkeasaaren mukaan nälkiintynyt lintu oli etsimässä etelästä myyriä.

Eilen tiistaina autoon Porvoossa törmännyt tunturipöllönaaras on jouduttu lopettamaan Korkeasaaressa.
 Isokokoinen pöllö törmäsi ja juuttui auton etusäleikköön. BirdLife-lintujärjestön havaintojärjestelmän mukaan tapahtumapaikka oli Porvoon Treksilässä.
 Lintu vahingoittui pahoin ja toimitettiin tiistaina elävänä Korkeasaareen. Villieläinsairaalan kuraattori  Ville Vepsäläinen  kertoo, että muun muassa linnun jalat olivat poikki eikä lintu olisi parantunut entiselleen.
 – Toinen siipi oli poikki, eikä se olisi ikinä lentänyt. Lentokyvytön petolintu ei pärjää luonnossa, Vepsäläinen sanoo.
 Tunturipöllö on etelässä harvinainen vieras tähän aikaan. Korkeasaareen toimitettu yksilö oli pahoin alipainoinen, vain noin 1200 grammaa. Tavallisesti täysikokoisen naaraan paino on 2–3 kilogrammaa ja siipiväli noin puolitoista metriä.
 – Se oli vähintään puoli kiloa alipainoinen. Rintalasta törrötti, eikä rintalihaksia tuntunut, joten kyse oli nälkiintyneestä linnusta.
 Tunturipöllöt vaeltavat ruuan perässä pitkiä matkoja, jopa mantereelta toiselle. Pohjoisessa kiinnostavat sopulit ja etelässä myyrät.
 – Sen takia se täällä etelässä pyörikin, Vepsäläinen kertoo.
 Ensimmäinen kerta Korkeasaaressa
 Korkeasaaren mukaan vahingoittuneella tunturipöllönaaraalla ei ollut nimeä, vaikka tilanne oli harvinainen: kyseessä oli ensimmäinen kerta, kun tunturipöllöä hoidettiin villieläinsairaalassa.
 – Villieläinsairaalaan tulee vuosittain noin 1 200 eläintä, joista puolet on lintuja ja puolet nisäkkäitä. Niitä ei ruveta erikseen nimeämään.
 Sairaalassa eläimiä kuntoutetaan. Noin 40 prosenttia potilaista pystytään vapauttamaan takaisin luontoon. Usein potilaat ovat kuitenkin erittäin huonossa kunnossa auto- tai ikkunatörmäyksen jäljiltä.
 – Osa kuolee hoidossa ja osa kuolee jo ennen kuin ne saavat hoitoa. Jokaisen kohdalla arvioidaan, pärjääkö se hoidon jälkeen luonnossa. Se ei voi jäädä meille lemmikiksi, mikä on eläinsuojelulaissa määrätty.
 Pöllöille sattuu Korkeasaaren mukaan onnettomuuksia määrään nähden usein, koska ne lentävät lähellä maata ja niitä on vaikea havaita pimeällä.

Porvoossa autoon törmännyt ja pahoin loukkaantunut tunturipöllö nukkui ikiuneen Korkeasaaressa: "Ei voi jäädä meille lemmikiksi"


Summary: Liha- ja ruokatalot haluavat myydä enemmän ruokaa myös kasvissyöjille.  Vegaanit ovat vielä marginaalissa.

Suuret liha- ja ruokatalot ovat lähteneet mukaan kasvisruokabuumiin.
 Atria toi jo viime vuonna markkinoille oman kasvisruokamerkkinsä Vegyun ja myös Pouttu on laajentamassa voimakkaasti kasvisvaihtoehtoja Muu-sarjallaan.
 Syynä on punaisen lihan kulutuksen lasku ja kuluttajien kiinnostus lihankorvaajiin.
 Vaikka keskustelu lihansyönnin vähentämisesta on vielä uutta, Suomen suosituin kasvisruoka onkin yllättäen vanha. Teollisesti valmistettuja pinaattilättyjä on ahmittu kouluissa ja kodeissa jo lähes 50 vuotta.
 Atrian tehtaalla Nurmossa vihreitä einesohukaisia paistuu parhaimmillaan jopa 58 000 pakkausta päivässä. Kun jokaiseen paketiin mahtuu 20 lättyä, linjalla liikkuu huikeat yli miljoona satatuhatta lättyä vuorokaudessa.
 Pinaattilätyn rinnalle ei mikään muu kasvisruoka ole vielä kirinyt, ei lähellekään, toppuuttelee Atria Suomen valmisruokaliiketoiminnan johtaja  Tuomas Kujala.
 – Aika kaukana takana ovat vielä nämä kirijät tällä hetkellä. Valikoima monipuolistuu niin meillä kuin muillakin, mutta nämä pitkään markkinoilla olevat perinteiset tuotteet ovat isoja ja säilyttävät asemansa.
 Tärkeintä on saada kuluttajalle maistuva tuote, sanoo Atrian valmisruokaliiketoiminnan johtaja Tuomas Kujala. "Oli sitten kasvis- tai lihatuote, tärkeintä on aina tuotteen maku." Pasi Takkunen / Yle
 Kauppa reagoi nopeasti
 Enää pelkät lätyt eivät kuitenkaan riitä. Yhä useampi kuluttaja  fleksaa  eli keventää ruokavaliotaan punaisesta lihasta kanaan, kalaan ja kasviksiin. Vaihtoehtoja on siis oltava, myös täysin eläinperäisistä ainesosista kieltäytyville vegaaneille.
 Kilpailu alalla on kovaa. Isojen ruokatalojen lisäksi valmisruokabisneksessä on paljon pieniä yrityksiä, jotka kehittävät ketterästi uusia tuotteita esimerkiksi soijasta, herneistä ja pavuista.
 Jos tuote ei käy kaupaksi, kauppa tekee päätöksiä nopeasti – ripeimmillään tuote putoaa valikoimista jo neljän kuukauden myynnin jälkeen. Virhearvoita on tullut, vaikkakaan ei pahoja.
 – Vaatii erittäin tarkkaa kuluttajien tutkimista, seurantaa, analysointia ja ymmärrystä, että siellä pärjätään, Kujala myöntää.
 – Proteiinin lähde ei ole haaste. Tärkeintä on, että saadaan kuluttajalle tuote, joka on maistuva. Oli sitten kasvis- tai lihatuote, tärkeintä kuluttajalle on aina tuotteen maku.
 LIhatalo Poutun mukaan kokemukset uusista vegaanituotteista ovat olleet kaikesta huolimatta kannustavia ja hyviä.
 – Kysely on ollut kovaa ja se jatkuu edelleen. Nyt sarjassa on kaksi tuotetta ja tavoitteena on tuoda siihen ensi vuoden aikana 15 tuotetta lisää, kertoo operatiivinen johtaja  Pirkko Rahkonen.
 Burgerpihvin ei tarvitse olla enää välttämättä lihaa, vakuuttaa Poutun operatiivinen johtaja Pirkko Rahkonen. Poutun vastaus kasvisbuumiin on herneproteiinista valmistettu "kasviliha". Heini Holopainen / Yle
 HK tulee askelen perässä
 Vegaanit ovat kaikille ruokataloille vielä pieni ostajakunta. Siksi esimerkiksi pietarsaarelaiseen Snellman-konserniin kuuluva Kokkikartano keskittyy mieluummin kasviskeittoihin: Ne palvelevat fleksaajia ja kasvissyöjiä laajemmin.
 Esimerkiksi porkkana-inkiväärikeitto on monelle sopiva vaihtoehto. Sen sijaan täysin vegaanisia tuotteita yrityksellä on vasta muutamia.
 – Määrät ja volyymit tulevat valmisruokapuolellakin edelleen lihatuotteista, eli tutut kiusaukset, makaronilaatikko ja kalakeitto, listaa Kokkikartanon valmisruokatoiminnan johtaja  Tommy Snellman.
 Myös HK Scan on tutkinut alalla olevaa muutosta ahkerasti ja aikoo lanseerata uudet tuotteensa ensi vuonna. Siis hieman muita myöhemmin.
 – Trendi on nyt kova ja mediabuumi, kuluttajabuumi ja kiinnostus, myöntää markkinointi- ja tuotekehitysjohtaja  Anne Terimo.
 – Meillä on ollut matkan varrella paljonkin kasvistuotteita. Ne ovat jääneet syystä taikka toisesta pieniksi, tai kysyntä on kohdistettu suurkaupunkeihin. Voi olla, että aika on ollut niille liian aikainen, Terimo pohtii.
 Kasvisbuumi on kuitenkin tullut nyt jäädäkseen, ruokataloista vakuutetaan. Lihan korvaajat vaativat silti vielä totuttelua. Uusissa, vaihtoehtoisissa tuotteissa suurin kohderyhmä ovat edelleen nuoret kaupunkilaiset.

Lihatalot kilpailevat nyt myös kasviksilla – Ruokatalojen tulos tulee silti perinteisistä lihaa sisältävistä tuotteista


Summary: Muutokset eivät onnistu nykyisen poliittisen järjestelmän oloissa, arvioi 53 prosenttia vastaajista kyselytutkimuksessa.

Muutoksen kaipuu on kasvanut Venäjällä, ilmenee Levada-keskuksen ja Carnegie-säätiön Moskovan keskuksen tekemästä  kyselytutkimuksesta .
 Heinäkuussa tehdyssä kyselyssä vastaajista 59 prosenttia katsoi, että maassa tarvitaan ratkaisevia ja suurimittaisia muutoksia.
 Vastaavassa kyselyssä kaksi vuotta sitten näin ajatteli 42 prosenttia vastaajista.
 – Ihmiset haluavat radikaaleja muutoksia mutta pelkäävät niiden sosiaalisia kustannuksia, kirjoittavat Carnegie-keskuksen asiantuntija  Andrei Kolesnikov  ja Levada-keskuksen sosiologi  Denis Volkov   artikkelissaan .
 Vajaa kolmannes eli 31 prosenttia vastasi, että tarvitaan pieniä muutoksia, kun taas 8 prosenttia sanoi, että mitään muutoksia ei tarvita. Kyselyyn vastasi 1 600 venäläistä.
 Tutkimuksesta uutisoivat muun muassa  Vedomosti-taloussanomalehti  ja  Kommersant-lehti .
 Elintasoa pitäisi nostaa
 Suurin osa toiveista liittyi sosioekonomisten ongelmien ratkomiseen. Kun vastaajilta kysyttiin, mitä ensisijaisesti pitäisi muuttaa, 24 prosenttia piti tärkeimpänä palkkojen ja eläkkeiden ja yleensä elintason kohentamista. Vain 13 prosenttia mainitsi vallanpitäjien vaihtamisen.
 Kun vastaajilta kysyttiin valtion politiikan ensisijaisista kohteista, 45 prosenttia mainitsi hintojen nousun vastustamisen.
 Jo aiempien vuosien kyselyissä on havaittu, että venäläiset toivovat vallanpitäjien siirtävän huomiota ulkopolitiikasta sisäpolitiikkaan.
 Krimin miehityksen vuonna 2014 tuottama kansallismielinen noste on menettänyt voimaansa, ja taloudelliset ja sosiaaliset ongelmat nostaneet päätään.
 Eläkeuudistusta vastaan protestoitiin viime vuoden syksynä. Kuvassa Sergei Udaltsov, Vasemmistorintaman johtaja. Sergei Ilnitski / EPA
 Tunnelmia on painanut reaalitulojen lasku, ja kansalaisten silmissä merkittävä synti oli vuoden 2018 eläkeuudistus. Eläkeiän nostoa pidettiin laajalti epäoikeudenmukaisena.
 Vastarinta on näkynyt protestiääninä alue- ja paikallisvaaleissa. Moskovassa viranomaiset saivat vastaansa suuria mielenosoituksia, kun useita opposition edustajia ei päästetty ehdolle kaupunginvaltuustoon.
 Yli puolet muuttaisi poliittista järjestelmää
 Yli puolet vastaajista, 53 prosenttia, arvioi, että muutokset maassa ovat mahdollisia vain, jos poliittista järjestelmää muutetaan merkittävästi.
 Vain noin kolmannes eli 34 prosenttia vastaajista katsoi muutosten olevan mahdollisia nykyisen poliittisen järjestelmän oloissa.
 Tämä ei kerro siitä, että ihmiset olisivat täysin valmiita vaihtamaan vallanpitäjiä, tutkijat arvioivat.
 – Kuitenkin se merkitsee, että yhteiskunnan sisällä jatkaa kasvuaan tyytymättömyys asioiden tilaan maassa. Ja nämä mielialat nousevat yhä useammin pinnalle, mukaan lukien erilaisissa protesteissa, Andrei Kolesnikov ja Denis Volkov kirjoittavat.
 Putin ei ole enää ongelmien yläpuolella
 Ennen kaikkea venäläiset pitävät muutoksen vastustajina byrokraatteja ja oligarkkeja, virkamieskuntaa ja suurbisnestä.
 Yhä enemmän tyytymättömyys kohdistuu suoraan presidentti  Vladimir Putiniin .
 Vuonna 2017 vastaajista 15 prosenttia katsoi, että Putin ja hänen lähipiirinsä eivät halua muutoksia. Tämänvuotisessa kyselyssä osuus oli noussut 25 prosenttiin.
 Usko Putinin kykyyn ratkoa ongelmia on laskenut.
 Heinäkuussa 2017 neljännes vastaajista katsoi, että Putin kykenee esittämään houkuttelevan suunnitelman muutoksista. Tänä vuonna näin ajatteli enää 16 prosenttia.
 Edelleen venäläiset asettavat vahvasti toiveensa valtioon.
 Peräti 74 prosenttia vastaajista pitää parempana, että valtio sekaantuisi aktiivisesti talouselämään ja säätelisi hintoja. Vain 18 prosenttia luotti markkinoiden itsesääntelyyn ja katsoi, että valtion olisi parempi olla sekaantumatta talouteen.
 Aiheesta muualla:
 Carnegie Moscow Centre, Andrei Kolesnikov, Denis Volkov:  Мы ждем перемен — 2. Почему и как формируется спрос на радикальные изменения  6.11.2019
 Vedomosti:  Почти 60% россиян выступают за решительные перемены в стране  6.11.2019
 Kommersant:  Почти 60% россиян хотят решительных и полномасштабных перемен  6.11.2019
 Aiheesta aiemmin:
 "Meitä ei voi enää pelotella" – Nuoret rynnivät Venäjää ravisteleviin protesteihin, opettajien painostuksesta huolimatta  8.9.2019
 Pietarilaisesta Antoninasta tuli aktivisti, kun jättitorni uhkasi pilata keskustan – "Haluan, että lapseni asuvat normaalissa kaupungissa eivätkä betoniviidakossa"  1.9.2019
 Erkka Mikkonen: Tavallisilta venäläisiltä vaaditaan nyt ennennäkemätöntä rohkeutta  30.8.2019
 Venäläiset arvostavat hyvinvointia aiempaa enemmän, suurvalta-asemaa vähemmän – "En usko, että sukupolveni tällä menolla elää eläkeikään asti"  23.11.2018
 Epäsuositun eläkeuudistuksen aallot näkyivät jo Venäjän aluevaaleissa  10.9.2018

Muutoksen kaipuu kasvaa Venäjällä – Lähes 60 prosenttia kertoo toivovansa merkittäviä muutoksia, etenkin elintasoon


Summary: Viranomaisten mukaan yksin toimineen hyökkääjän uhrien joukossa oli kolme meksikolaista ja yksi sveitsiläinen.

Pohjois-Jordaniassa arkeologisella turistinähtävyydellä tapahtuneessa hyökkäyksessä haavoittui kahdeksan ihmistä, kertoivat viranomaiset keskiviikkona.
 Jerashissa on roomalaisia raunioita, jotka ovat suosittu turistinähtävyys.
 Viranomaisten mukaan yksin toiminut hyökkääjä puukotti neljää paikallista sekä neljää turistia. Turistien joukossa oli kolme Meksikon ja yksi Sveitsin kansalainen.
 Puukotuksessa haavoittui myös turistien opas, kaksi vartijaa sekä bussinkuljettaja.
 Jordanian turvallisuusviranomaisten mukaan yksi meksikolaisnainen sekä jordanialainen järjestyksenvalvoja haavoittuivat vakavasti. Heidät oli viety saamaan hoitoa pääkaupunkiin Ammaniin helikopterilla.
 Jerash sijaitsee noin 60 kilometrin päässä pääkaupungista.
 Guardianin  mukaan hyökkääjä oli 22-vuotias mies, joka asui läheisessä palestiinalaisten pakolaisleirissä.
 Pakolaisleirin asukkaista moni on paennut Gazan alueelta vuoden 1967 sodan takia. Asukkaat tuomitsivat iskun kirjeellä, joka julkaistiin hallinnon alaisen lehden nettisivuilla.
 Hyökkääjän motiivista ei ole tietoa. Hänet otettiin kiinni ja pidätettiin tekopaikalla.
 BBC:n  haastatteleman silminnäkijän mukaan mustaan pukeutunut ja naamansa maskilla peittänyt mies kannettiin pois tapahtumapaikalta.
 Vartijat eivät silminnäkijöiden mukaan kuitenkaan olleet sulkeneet nähtävyyttä ja evakuoineet ihmisiä alueelta.
 Islamilaiset ääriryhmät ovat viime vuosina aiheuttaneet harmia Jordanian turismille, joka on kahden viime vuoden aikana ollut kasvussa.
 Vuonna 2005 hotellihyökkäyksissä kuoli ainakin 23 ihmistä ja vuonna 2006 brittituristi kuoli ampumisessa Ammanin roomalaisilla raunioilla.
 Myös Isisin hyökkäyksessä Al-Karakissa kuoli 14 ihmistä vuonna 2016.

Kahdeksaa puukotettiin arkeologisella nähtävyydellä Jordaniassa  – joukossa turisteja


Summary: "Pidän hyvin valitettavana sitä, millä tavoin puhettani on eri yhteyksissä vääristelty ja tulkittu tahallisesti väärin."

Maa- ja metsätaloustuottajain keskusliitto (MTK)

Eläinsuojelutyöstään tunnettu rouva  Jenni Haukio  sai viime perjantaina Eläinsuojelugaala 2019:n yhteydessä  tunnustuksena  "Eläimiltä kiitos" -palkinnon.
 Kiitospuheessaan presidentti  Sauli Niinistön  puoliso onnistui kahdella virkkeellä sohaisemaan useita tahoja ilmikiukkuun. Lihantuottajat ja maataloustuottajien etujärjestö MTK pahastuivat, sosiaalinen media oli liekeissä.
 Pääkirjoitustoimittajat pohdiskelivat, oliko puhe rohkea avaus  (Iltalehti)  vai unohtuiko ihminen eläintensuojelun jalkoihin  (Ilta-Sanomat) ?
 Syntyi pienoinen myräkkä. Haukiolta vaadittiin tarkennuskommentteja sosiaalisessa mediassa ja toimittajat kysyivät puheen tarkoituksesta. Se tuotti myös pitkän vastauskirjeen tuohtuneille "maaseudun ihmisille", jotka olivat julkaisseet presidenttiparille lähettämänsä kirjeen Facbookissa. Kirjeen oli allekirjoittanut toista tuhatta ihmistä.
 Näin Haukio sanoi kiitospuheessaan perjantaina. Sitaatit ovat  Ilta-Sanomien sivulta . Tasavallan presidentin kanslian mukaan puhe oli suunnattu Eläinsuojelugaalan yleisölle, eikä sitä ole kirjallisena.
 – Suomessa kuolee vuosittain yli 70 miljoonaa tuotantoeläintä. Jokainen niistä olisi halunnut elää. Viime kädessä näiden eläinten kohtalon – sen, millaisissa olosuhteissa nämä yksilöt ainutkertaisen elämänsä viettävät – ratkaisevat kuluttajat, siis meistä jokainen.
 – Jos kulutus ehtyy, ehtyy vääjäämättä myös tarjonta – ennemmin tai myöhemmin. Mitä useampi käyttää vaikutusvaltaansa eläinten oikeudenmukaisemman kohtelun puolesta, sitä suuremmalla todennäköisyydellä aikaansaadaan merkittäviäkin edistysaskelia – toivottavasti vielä meidän elinaikanamme.
 Alkoi puhina sosiaalisessa mediassa. Haukiota pidettiin joko rohkeana eläinten puolestapuhujana tai sitten laveasti haluttiin ymmärtää, että tarkoitus on lopettaa teurastukset ja vaikuttaa kysynnän vähenemiseen, mikä lopettaisi viimeistään lihantuotannon.
 Maataloustuottajat pahastuivat
 Sunnuntai-iltana MTK:n toiminnanjohtaja  Antti Sahi  kommentoi puhetta  Maaseudun tulevaisuudessa  näin:
 – Valitettavasti monta kertaa unohtuu, kuinka paljon hyvää työtä Suomessa on jo tehty vuosien aikana ja kuinka paljon asiassa on päästy eteenpäin.
 – Kaikki uudet investoinnit kotieläintalouteen tarkoittavat myös parannuksia eläinten hyvinvointiin käytännön tasolla. Useimmissa tapauksissa ne nostavat mahdollisuudet huolehtia eläinten terveydestä ja hyvinvoinnista aivan uudelle tasolle.
 Sahi toivoi, että tehty työ huomattaisiin ja tunnustettaisiin.
 Ilta-Sanomille  hän totesi näin:
 – Se, että lihansyönti loppuisi kokonaan, lienee epärealistinen ajatusmaailma.
 Tilanne vaati tarkennusta
 Sunnuntain aikana keskustelu asian ympärillä kävi jo sen verran vilkkaana, että Ilta-Sanomat pyysi Haukiolta tarkennusta, mitä kiitossanoillaan oikein tarkoitti.
 Tasavallan presidentin kanslia lähetti saman tarkennuksen myös Ylelle:
 – Kuluttajat voivat ostovalinnoillaan vaikuttaa siihen, millaisissa olosuhteissa tuotantoeläimiä kasvatetaan ja miten niitä kohdellaan. Tiedän, että myös tuottajakunnassa on halua toimia saman suuntaisesti, ottaen eläinten hyvinvointitarpeet yhä kattavammin huomioon.
 – Olen monissa eri yhteyksissä puhunut suomalaisen ruoantuotannon ja lähiruoan sekä suomalaisen maaseudun elinvoimaisuuden puolesta. Keskustelua eläinten hyvinvoinnista olisi voitava käydä rakentavasti erilaisia mielipiteitä kunnioittaen, ilman vastakkainasettelua eläinten ja laillista elinkeinoa harjoittavien tuottajien välillä.
 Näin siis Haukio. Mutta vastakkainasettelu oli jo tapahtunut.
 Julkinen kirje tölvi myös Lennua
 Maanantaiaamuna yli tuhannen ihmisen allekirjoittama kirje lähetettiin sähköpostitse presidentti Niinistölle ja rouva Haukiolle. Kirje  julkaistiin Facebookissa  maidontuottaja  Johanna Niskasen  sivulla.
 Kirjeessä paheksutaan Haukion puhetta ja tölväistään myös valtakunnan ykköskoiraa Lennua.
 – Kyllä me allekirjoittaneet maaseudun ihmiset myös ihmettelemme, miten on mahdollista, että eläinten ystävän sädekehää kiillotetaan puhumalla kotieläintuotannon lopettamisen puolesta, mutta sitten toisaalta jätetään lähes huomiotta epäeettinen lemmikkien pito, kirjeessä todetaan.
 Sitten kirjeessä viitataan vaivihkaa Lennu-koiraan:
 – Muun muassa eri koirarotujen jalostus aiheuttaa ongelmia, joista toivoisimme entistä enemmän keskustelua. Brakykefaalisten rotujen ongelmana ovat monenmoiset sairaudet, esimerkiksi lyhyen kuonon vuoksi hengitysteiden epämuodostumat ja niistä johtuvat hengitysvaikeudet ja lämmönsäätelyn ongelmat.
 "Tulkittu tahallisesti väärin"
 Haukio vastasi pitkään kirjeeseen pitkästi ja tarkensi entisestään:
 – Toisin kuin kirjeessänne esitätte, en ole missään yhteydessä "puhunut kotieläintuotannon lopettamisen puolesta". Kiitossanoissani en myöskään puhunut suomalaisesta ruoantuotannosta enkä ruoantuottajista; en maininnut mitään tuottajaryhmää, eläinryhmää tai tuotantotapaa, vaan puhuin eläinperäisten hyödykkeiden tuotannosta laajemmassa mittakaavassa. Eläimiä ei tuoteta vain ravinnoksi vaan myös lukemattomiin muihin tarkoituksiin. Pidän hyvin valitettavana sitä, millä tavoin puhettani on eri yhteyksissä vääristelty ja tulkittu tahallisesti väärin.
 – Olen kanssanne samaa mieltä kirjeessänne esittämistänne lemmikkieläinten jalostuksen ja pidon monista ongelmista. Olen monissa eri yhteyksissä ottanut kantaa myös lemmikkieläinten hyvinvoinnin ja paremman kohtelun puolesta, Haukio vastaa kirjeen Lennu-osioon.
 Myös Haukion vastauskirje on julkaistu Niskasen  Facebook-sivulla .

Väärin kiitetty – Jenni Haukion eläinsuojelugaalan kiitospuhe sai lihantuottajat tuohtumaan ja mediamyräkkä oli valmis


Summary: Tiedusteluvaliokunnan eteen marssitetaan ainakin kolme todistajaa.

Edustajainhuoneen tiedusteluvaliokunnan puheenjohtaja  Adam Schiff  kertoi keskiviikkona, että julkiset kuulemiset Yhdysvaltain presidentin virkarikostutkinnassa aloitetaan ensi viikolla. Edustajainhuoneen tiedustelukomitean kuulemiset myös televisioidaan.
 Todistajina kuullaan Yhdysvaltojen tilapäistä Ukrainan-lähettilästä  William Tayloria , ulkoministeriön virkamiestä  George Kentiä  sekä entistä Yhdysvaltojen Ukrainan-suurlähettilästä  Marie Yovanovichia  ensi keskiviikkona ja perjantaina.
 Edustajainhuone aikoo myös julkaista keskiviikkona tekstiversion Taylorin todistajanlausunnosta, jonka hän antoi 22. lokakuuta. Lausunnolla yritetään todistaa, milloin Trumpin hallinto oli jäädyttänyt satojen miljoonien dollarien rahallisen avun Ukrainalle.
 Lue tästä:   Voidaanko presidentti Trump panna viralta? Näin Valkoista taloa horjuttava virkarikostutkinta etenee
 Republikaanit kertoivat keskiviikkona pohtivansa edustaja  Jim Jordanin  asettamista tiedusteluvaliokuntaan. Jordan on puolustanut julkisesti presidenttiä useasti televisiossa, ja hän on sanonut olevansa valmis vaihtamaan paikkaansa tiedustelukomiteaan kuulemisten ajaksi.
 Jordan sanoi viimeksi tiistaina, ettei presidentti ole tehnyt mitään väärää vaan sen sijaan demokraattien toiminta on naurettavaa.
 Yhdysvaltain demokraattienemmistöinen edustajainhuone  äänesti viikko sitten, miten republikaanipresidentti  Donald Trumpia  vastaan aloitettu virkarikostutkinta etenee.
 Esitys hyväksyttiin, joten tutkinta muuttui entistä julkisemmaksi. Kuulemisia jatketaan myös suljettujen ovien takana.
 Virkarikostutkinnassa tarkastellaan sitä, painostiko Trump Ukrainaa aloittamaan rikostutkinnan poliittisen vastustajan  Joe Bidenin  Hunter-pojan tekemisistä.
 Trump on kieltänyt kaikki syytökset.
 Lue myös:
 Toimittajalta: Trumpin virkarikostutkinta on Washingtonin mutapainia, josta Suomikin voi kärsiä
 Bloomberg: Trump vähentää kansallisen turvallisuusneuvoston henkilökuntaa ilmiantojupakan jälkeen
 Kongressi vaatii Valkoiselta talolta Trumpin Ukraina-puhelun asiakirjoja oikeusteitse
 WP: Giuliania varoitettiin luottamasta Ukrainasta saatuihin tietoihin Bidenien korruptiosta
 Presidentti Trump arvostelee virkarikostutkintaansa: "Tämä on vallankaappaus"
 Yhdysvaltojen Ukraina-erityisedustaja eroaa tehtävästään

Yhdysvaltain presidentin virkarikostutkinta etenee – julkiset kuulemiset alkavat ensi viikolla


Summary: Ainakin 140 ihmistä menetti vuosina 1961–89 henkensä Itä- ja Länsi-Saksan toisistaan erottaneella Berliinin muurilla.

Kun itäsaksalainen  Chris Gueffroy  talvella 1989 teki päätöksen paeta Berliinin muurin yli länteen, hän ei tiennyt, että vain muutaman kuukauden odottamalla hän olisi voinut ylittää rajan turvallisesti.
 Helmikuun 5. ja 6. päivän välisenä yönä Gueffroy lähti kohti muuria yhdessä ystävänsä  Christian Gaudianin  kanssa.
 Ystävien pakoyritys keskeytyi Itä-Saksan rajavartijoiden ampumiin luoteihin. Gaudian haavoittui ja joutui myöhemmin vankilaan. Gueffroyn rintaan osui luoti, joka lävisti hänen sydämensä.
 20-vuotiaan urheilijan kohtaloksi tuli jääminen historiaan viimeisenä Berliinin muurilla ammuttuna ihmisenä.
 Seitsemän Berliinin muurilla ammutuille pakolaisille pystytettyä muistoristiä. Yhdessä risteistä lukee Chris Gueffroyn nimi. Kuzia / AOP
 Työ ravintolassa särki viimeiset illuusiot
 Itä-Berliinissä asunut Chris Gueffroy oli nuorena lahjakas voimistelija, joka haaveili urheilu-urasta. DDR:n kuristava ote urheilijoistaan oli kuitenkin liikaa Gueffroylle.
 Hän kieltäytyi upseerikoulutuksesta maansa armeijassa ja menetti sen vuoksi oikeutensa yliopisto-opintoihin. Tulevaisuudesta näyttelijänä tai lentäjänä haaveillut nuorukainen sai tyytyä työhön ravintolassa.
 Työssä ansaitsi hyvin, mutta ravintola-alalla pyörinyt korruptio romahdutti Gueffroyn viimeisenkin uskon marxismi-leninismiä virallisena ideologianaan pitäneen maan poliittiseen järjestelmään. Tiedämme tämän kaiken, koska Saksojen yhdistymisen jälkeen muistosäätiö on kerännyt muistoja muurilla kuolleiden omaisilta.
 Chris Gueffroy alkoi suunnitella asuinkumppaninsa Christian Gaudianin kanssa pakoa länteen, jossa he saisivat itse päättää omasta elämästään. Ratkaiseva kimmoke paolle oli tammikuussa 1989 tullut palvelukseenastumismääräys.
 Viimeisestä Berliinin muurilla ammutusta pakenijasta Chris Gueffroysta vuonna 1988 otettu valokuva. EPD / AOP
 Äiti kuuli laukaukset rajamuurilta
 Kaksikko päätti lähteä vaaralliselle pakomatkalle vain muuutama viikko sen jälkeen, kun tieto tulevasta asepalveluksesta oli tullut. Yrityksestä päästä Berliiniä jakavan muurin yli ei kerrottu etukäteen perheenjäsenille, vaan Gueffroy ja Gaudian väittivät lähtevänsä käymään Prahassa.
 Nuorukaiset laskelmoivat pakohetkensä kahden heille otollisen tiedon pohjalta. He olivat kuulleet tuttaviltaan, että rajavartijoille annettu määräys ampua pakoa yrittävät oli peruttu. Lisäksi he olivat kuulleet Ruotsin pääministerin  Ingvar Carlssonin  vierailevan tuolloin Itä-Berliinissä ja uskoivat, ettei rajalla ammuttaisi korkea-arvoisen ulkomaisen vieraan ollessa kaupungissa.
 Kumpikin tieto oli väärä. Ampumismääräystä ei ollut peruttu, ja Ruotsin pääministeri oli jo poistunut kaupungista.
 Pakenijat päättivät ylittää tiukasti valvotun muurin Britzer Zweigkanalin kohdalla. Muurin toisella puolella odottaisi Länsi-Berliinin Neuköllnin kaupunginosa.
 Berliinissä on Chris Gueffroyn mukaan nimetty katu. Katu alkaa Neuköllnistä, jonne pakomatkalle lähtenyt nuorukainen ei koskaan päässyt perille. Drescher / AOP
 Apuvälineenä nuorukaisilla oli kaksi itse tehdyllä ankkurilla varustettua köyttä. Niiden avulla he onnistuivat kiipeämään kenenkään huomaamatta ensimmäisen, kolme metriä korkean rajaesteen yli. Onni loppui seuraavan kiipeämisen aikana, kun pakenijat laukaisivat hälyttimen.
 He yrittivät vielä päästä seuraavan rajaesteen yli, mutta rajavartijoiden tulitus katkaisi pääsyn vapauteen. Chris Gueffroy kuoli sydämeen osuneeseen luotiin. Rajavartijat ottivat haavoittuneen Christian Gaudianin kiinni, ja hänet tuomittiin myöhemmin kolmeksi vuodeksi vankeuteen. Länsi-Saksa lunasti hänet vapaaksi vankilasta lokakuussa 1989 eli vain hieman ennen muurin murtumista.
 Berliinin yössä kaikuneen surmalaukauksen kuuli myös Gueffroyn äiti, mutta hänelle selvisi vasta paljon myöhemmin, että luodin maalina oli hänen poikansa. Poika, jonka hän luuli olevan lomalla Prahassa.
 Chris Gueffroyn tarinasta voit lukea tarkemmin  täältä  (englanniksi ja saksaksi).
 Vapaudesta haaveilleen viimeinen lento
 Saksojen toisen maailmansodan jälkeiseen historiaan viimeisenä Berliinin muurin yli pakenemisen yhteydessä kuolleena päätyi 32-vuotias  Winfried Freudenberg.
 Winfried Freudenberg lähti traagisesti päättyneelle pakolennolleen maaliskuun 7. ja 8.  päivän välisenä yönä vuonnna 1989. EPD / AOP
 Freudenberg alkoi suunnitella pakoa länteen yhdessä vaimonsa  Sabinen  kanssa kyllästyttyään DDR:n matkusturajoituksiin ja huonoihin uranäkymiin.
 Pariskunta suunnitteli pakonsa huolellisesti ja pitkään valmistellen. Pakokeinoksi he valitsivat lentämisen muurin yli kaasupallolla. Sen rakentamiseksi he hankkivat polyeteenikangasta, jota käytetään muun muassa teltoissa.
 Lopulta helmikuussa 1989 pariskunnalla oli 13 metriä korkea ja halkaisijaltaan 11-metrinen kaasupallo. Nyt heidän piti enää vain odottaa otollisia tuuliolosuhteita päästäkseen pois Itä-Berliinistä.
 Maaliskuun 7. päivänä odotettu hetki vihdoin koitti. Kohtalainen koillistuuli lennättäisi heidät Berliiniä jakavan muurin ja sitä vartioivien aseistettujen vartijoiden yli.
 Poliisit tutkivat Winfried Freudenbergin käyttämän kaasupallon jäänteitä Länsi-Berliinissä maaliskuussa 1989. Rondholz / AOP
 Winfried ja Sabine Freudenberg pakkasivat rakentamansa pallon ja matkatavaransa Trabantiin ja ajoivat miehen työpaikalle kaasuasemalle. Siellä he pimeyden turvin täyttivät pallon maakaasulla.
 Pariskunnan epäonneksi töistä palaava tarjoilija näki kaasun täyttämän pallon ja hälytti poliisin. Poliisien tulo paikalle sai Freudenbergit muuttamaan suunnitelmiaan. Jotta pallo nousisi nopeammin ilmaan, jäi Sabine pois sen kyydistä.
 Tämä osoittautui kohtalokkaaksi, sillä pallon toiminta oli suunniteltu kahden ihmisen painon perusteella.
 Nyt pallo nousi huomattavasti suunniteltua korkeammalle, eikä Winfried Freudenberg pystynytkään ohjaamaan sitä tai laskeutumaan aikomallaan tavalla. Pallo ajelehti tuntikausia ympäriinsä.
 Uskalias pakomatka päättyi katastrofiin maaliskuun 8. päivänä 1989, kun Freudenberg syöksyi maahan Länsi-Berliinin Zehlendorfissa. Pallo oli tässä vaiheessa jo palaamassa Itä-Berliinin ilmatilaan.
 Lähes kaikki nurmikolta kuolleena löytyneen pakolaisen luut olivat murskaantuneet.
 Sabine Freudenberg tuomittiin kolmen vuoden ehdolliseen vankeuteen. Hänet armahdettiin vain runsas viikko ennen Berliinin muurin murtumista.
 Winfried Freudenbergin tarinan voit lukea kokonaisuudessaan  täältä  (englanniksi ja saksaksi).
 Berliinin muurilla kuolleiden ihmisten kuvia on koottu muistoseinään Berliinissä. Seinään on jätetty tyhjiä kohtia myöhemmin kenties paljastuvien uhrien kuville.  Omer Messinger / EPA
 Ainakin 140 ihmistä kuoli muurilla
 Berliinin muurilla kuolleiden muistoa vaalivan säätiön  mukaan vuosina 1961–1989 muurilla kuoli ainakin 140 ihmistä. Heistä 101 menetti henkensä paon yhteydessä joko rajavartijoiden tappamana, onnettomuuksissa tai tehtyään itsemurhan jäädessään kiinni.
 Lisäksi 31 ihmistä joutui ammutuksi tai kuoli, vaikkei yrittänyt paeta. Kuolleiden joukkoon lasketaan myös kahdeksan itäsaksalaista rajavartijaa, jotka joko pakenijat, näitä avustaneet tai muut rajavartijat tappoivat.
 Kaikkiaan yli sata tuhatta itäsaksalaista yritti vuosina 1961–1988 paeta länteen joko Saksojen välisen rajan yli tai Berliinin muurin ohittaen,  kertoo Berliinin kaupunki internetsivuillaan . Yli 600 heistä kuoli joko Itä-Saksan rajavartijoiden ampumana tai pakoon liittyneissä onnettomuuksissa. Jotkut tekivät itsemurhan jäätyään kiinni.
 Kuolonuhrien yhteydessä mainitaan, etteivät lukuun sisälly ne, jotka kuolivat suruun ja epätoivoon Berliinin muurin vuoksi.
 Muuri murtui 9. marraskuuta 1989. Muurin historiaan voit tutustua tämän videon avulla:

Chris ammuttiin rajalle, Winfried putosi taivaalta kuolemaan – Berliinin muuri vaati viimeiset uhrinsa vain kuukausia ennen murtumistaan


Summary: Tieto käyttörikokseen syyllistymisestä voi päätyä esimerkiksi mahdolliselle työnantajalle.

Kannabiksen käytöstä kiinni jäänyt syyllistyy huumausaineen käyttörikokseen, jonka poliisi kirjaa poliisiasiain tietojärjestelmään.
 Tähän mennessä tietoa on säilytetty tietojärjestelmässä kolme vuotta rikoksen kirjauksesta. Tämä säilytysaika nousee viiteen vuoteen. Muutos tapahtuu samalla, kun poliisi korvaa vanhan tietojärjestelmänsä uudella. Muutos ei koske vain kannabista vaan kaikkia rikoksia, joista voi seurata rangaistuksena sakkoa tai enintään vuoden vankeusrangaistus.
 Muutoksen ajankohta ei ole vielä selvillä. Uuden Viranomaistietojärjestelmän oli määrä tulla käyttöön jo vuonna 2014, mutta hanke on toistamiseen viivästynyt.
 Tieto kannabiksen käytöstä voi päätyä esimerkiksi mahdolliselle työnantajalle Suojelupoliisin turvallisuusselvityksen kautta. Selvityksen tarkoitus on arvioida henkilön luotettavuutta, ja huumeiden käytön nähdään heikentävän luotettavuutta.
 Suojelupoliisi teki viime vuonna noin 62 000 henkilöturvallisuusselvitystä. Tänä vuonna turvallisuusselvityksiä on tehty noin 48 500.

Kannabiksen käyttörikoksen seuraukset kovenevat – merkintä rikoksesta säilyy poliisilla entistä pidempään


Summary: Seri-tukikeskuksissa seksuaaliväkivallan uhri saa pitkäkestoista apua sukupuolesta riippumatta.

Seksuaaliväkivallan uhrien avun saannissa on edelleen kehitettävää Suomessa, vaikka parannusta on tapahtunut viime vuosina.
 Terveyden ja hyvinvoinnin laitoksen (THL) asiantuntijan  Katriina Bildjuschkinin  mukaan seksuaaliväkivallan uhrin saama apu on erilaista paikkakunnasta riippuen.
 – Avun saaminen on ollut epätasaista ja sitä se on vieläkin valitettavasti. Työtä jatketaan edelleen, jotta saamme riittävän tiheän verkoston tukikeskuksille ja akuuteille paikoille, missä seksuaalirikoksen uhri saa selkeää apua.
 Viimeisin parannus seksuaaliväkivallan uhrin avun saamisessa ovat olleet matalan kynnyksen tutkimus- ja auttamisyksiköt, joita on perustettu Suomen yliopistollisiin sairaaloihin.
 Näitä Seri-tukikeskuksia on tällä hetkellä Helsingissä, Tampereella, Turussa ja viimeisin avautui Kuopioon lokakuussa. Ouluun vastaavanlainen tukikeskus tulee ensi vuoden helmikuussa.
 Tavoitteena on, että seksuaaliväkivallan uhrien saama apu on tasalaatuista Suomessa.
 – Terveyskeskuksilla ja -asemilla ei välttämättä ole vakiintuneita käytäntöjä. Tarvitaan selkeät mallit, joiden mukaan uhrit hoidetaan, sillä tilanne itsessään on jo rankka ja voi olla ahdistava myös auttajalle, Bildjuschkin sanoo.
 Apu yhdestä paikasta
 Seri-tukikeskuksien taustalla on Euroopan neuvoston sopimus naisiin kohdistuvan väkivallan ja perheväkivallan ehkäisemisestä ja torjumisesta. Tämä Istanbulin sopimus astui voimaan Suomessa vuonna 2015.
 Aikaisemmin seksuaaliväkivallan uhrit saivat psykososiaalisen avun pääasiassa erilaisten järjestöjen kautta ja lääketieteellisen tutkimuksen menemällä yleiseen päivystykseen.
 – Päivystyksessä on luultavasti otettu näytteitä, mutta sen jälkeen uhri on ollut oman aktiivisuuden varassa. Itsekseen jääminen on huono vaihtoehto, kun henkilö voi jo valmiiksi ajatella, että on tapahtunut jotain häpeällistä, THL:n asiantuntija Katriina Bildjuschkin kertoo.
 Kuopion yliopistollisen sairaalan akuuttikeskuksen apulaisosastonhoitaja Sanna Karhunen pitää tärkeänä, että apu uhreille löytyy yhdestä paikasta. Antti Karhunen / Yle
 Nyt Seri-tukikeskusten myötä seksuaalirikoksen uhri saa tarvitsemansa avun yhdestä paikasta. Seri-lyhenne tulee sanasta seksuaalirikos.
 Seri-tukikeskuksen palvelut sisältävät muun muassa oikeuslääketieteelliset tutkimukset laboratiokokeineen, tarvittavat lääkkeet ja rokotukset, tilanteen kokonaisarvion sekä tiedon muista tukipalveluista.
 Seri-tukikeskus parantaa uhrin mahdollisuutta saada pitkäkestoista apua.
 – Täältä ohjataan jatkohoitoon ja otetaan uhriin yhteyttä myös tapahtuman jälkeen, jotta hän kokee olonsa turvalliseksi ja saa asianmukaisen hoidon, Kuopion yliopistollisen sairaalan naisten akuuttikeskuksen apulaisosastonhoitaja  Sanna Karhunen  kertoo.
 Rikosilmoituksen teko ei ole ehto hoidolle
 Seri-tukikeskuksiin voivat hakeutua kaikki yli 16-vuotiaat uhrit sukupuolesta riippumatta kuukauden sisällä tapahtuneesta.
 Rikosilmoituksen tekemiseen kannustetaan, mutta se ei ole ehto hoidon saamiselle.
 – Tarkoituksena on madaltaa kynnystä hakeutua avun piiriin. Käytännössä uhrin ei tarvitse miettiä, mistä saa tarvittavan avun akuuttivaiheen jälkeen, sillä tukikeskuksissa nämä on ajateltu jo valmiiksi, Bildjuschkin kertoo.
 Seri-tukikeskuksessa saa hoitoa, vaikka ei tekisi rikosilmoitusta. Antti Karhunen / Yle
 Bildjuschkinin mukaan selkeät toimintaohjeet auttavat myös henkilökuntaa kohtaamaan seksuaalirikoksen uhrin asiantuntevasti.
 – Osaaminen karttuu tukikeskusverkostojen myötä, eikä henkilökunnan tarvitse itse tilanteessa etsiä näytteidenottopakkauksia tai miettiä, mihin ohjaa uhrin. Se helpottaa niin henkilökuntaa kuin uhria akuuttivaiheessa.
 Seri-tukikeskuksien lisäksi seksuaaliväkivallan uhrien hoitoketjua pyritään kehittämään myös alueellisilla sairaanhoitopiireissä tulevaisuudessa.
 – Kaikkia palveluita ei ehkä ole niin kattavasti kuin Seri-tukikeskuksissa, mutta näissäkin paikoissa akuuttivaiheen hoitoa kehitetään niin, että henkilö saa riittävän tuen tapahtuneen jälkeen. Olennaista on, että avun antaminen on selkeätä, Bildjuschkin huomauttaa.
 Aiheesta lisää:
 Helsinkiin Suomen ensimmäinen tukikeskus seksuaalisen väkivallan uhreille – viimeisenä Pohjoismaista
 Raiskauksen uhrien tukikeskus täyttyi asiakkaista heti avajaiskuukautena: "Tänne ei tarvitse lähetettä, voi vain kävellä sisään"
 Tyttöjen talojen ovet aina auki – seksuaalisen häirinnön uhreille halutaan antaa apua mahdollisimman matalalla kynnyksellä

Seksuaaliväkivallan uhreille suunnatut tukikeskukset tarjoavat apua yhdestä paikasta – uhriin otetaan yhteyttä myös akuuttivaiheen jälkeen


Summary: Chilen poliisin on syytetty tappaneen, kiduttaneen ja käyttäneen seksuaalisesti hyväksi siviilejä hallinnon vastaisten mielenosoitusten yhteydessä.

Chilen presidentin  Sebastián Piñeran  mukaan hänen hallituksellaan ei ole "mitään salattavaa" liittyen syytöksiin poliisiväkivallasta maata riepotelleissa mellakoissa.
 Poliisin on syytetty tappaneen, kiduttaneen ja käyttäneen seksuaalisesti hyväksi siviilejä hallinnon vastaisten mielenosoitusten yhteydessä.
 Mielenosoituksissa vastustetaan elinkustannusten jatkuvaa nousua.
 Syyttäjien mukaan 20 kuolleesta viiden epäillään kuolleen turvallisuusjoukkojen käsissä.
 – Olemme olleet täysin läpinäkyviä luvuista, koska meillä ei ole mitään salattavaa, presidentti sanoi puheessaan keskiviikkona.
 YK tutkii syytöksiä poliisiväkivallasta. Chileläinen ihmisoikeusinstituutti on ilmoittanut, että sillä on käsissään yli 180 tapausta, joihin liittyy muun muassa sotilaspoliisien tekemiksi epäiltyjä murhia ja kidutusta.
 Presidentti on luvannut, että väärinkäytöksiin syyllistyneitä viranomaista rankaistaan aivan yhtä kovin keinoin kuin vandalismiin tai väkivaltaan syyllistyneitä mielenosoittajia.
 Piñera on laittanut hallitustaan uusiksi ja ilmoittanut toimista, joilla hän pyrkii rauhoittamaan mielenosoituksia. Esimerkiksi keskiviikkona hän allekirjoitti lain, joka asettaa maan minimikuukausipalkan noin 420 euron suuruiseksi.
 Mielenosoittajat ovat vaatineet myös Piñeran eroa, mutta oikeistopresidentti ei ole moiseen suostunut.
 Lue myös:
 Chilessä voimakas maanjäristys – protestoijat marssivat huojuvien talojen keskellä
 Chilen kuohunnan synkkä lopputulos – tutkija Auli Leskinen kertoo väkivaltaisuuksien seurauksista ja varoittaa Santiagon vaaranpaikoista
 Rajut mielenosoitukset ajoivat Chilen perumaan suuret kokoukset – Trumpin ja Xin odotettu tapaaminen ei toteudukaan
 Kadut täyttyvät mielenosoittajista ympäri maailman – Leimahdukseen riittää nyt pieni asia, mutta taustalla piilee jotakin muuta

Chilen presidentin mukaan hallinnolla ei ole "mitään salattavaa"


Summary: Moby St. Peterlinen Princess Anastasia ajautui rantaan Lidingön edustalla heti satamasta lähdön jälkeen.

Helsinkiin matkalla ollut matkustajalaiva oli pohjakosketuksessa Lidingön edustalla, kertoi muun muassa  Expressen  keskiviikkona. Alus oli kiinni rannassa muutaman tunnin ajan.
 Kyseessä on Moby St. Peterlinen Princess Anastasia, joka lähti Tukholmasta noin kuuden aikaan Ruotsin aikaa. Alusta alettiin hinata yhdeksältä Suomen aikaa takaisin satamaan.
 Laiva ajautui pois reitiltä sähkövian takia hyvin pian satamasta lähtönsä jälkeen.
 Ruotsin meripelastuskeskuksen tiedottaja Emelie Boyd kertoi STT:lle puhelimitse että hinaaja auttaa aluksen takaisin satamaan Tukholmaan, jossa se tarkastetaan perusteellisesti. Aluksen tarkastavat myös sukeltajat.
 Matkalaisten reissu jää siis toistaiseksi kesken.
 Yksityishenkilö soitti apua
 Matkustaja-autolautta päätyi kiinni pohjastaan pian lähdön jälkeen. Sen keula oli kohti rantaa ja perä on laivaväylälle päin. Lidingö sijaitsee Tukholman keskustan vieressä.
 SVT:n  mukaan hälytyksen aluksesta oli tehnyt yksityishenkilö, joka oli huomannut aluksen sijainneen vaarallisen lähellä rantaa.
 – Saimme hälytyksen kello 18.12 yksityishenkilöltä, joka näki risteilyaluksen poikkeavan normaalilta reitiltään ja suuntaavan kohti Lidingöä. Henkilö näki, että alus oli sammunut, mikä viittaa sähkökatkoon aluksella. Olemme olleet yhteydessä alukseen. Kaikki on rauhallista eikä loukkaantuneita ole, apulaispelastusjohtaja Isac Östman kertoi SVT:lle.
 Aluksella on 1065 ihmistä. Kukaan matkustajista ei tiettävästi ole loukkaantunut haverissa.
 Princess Anastasian reitti kulkee Tukholmasta Helsinkiin ja siitä Pietariin. Pietarista alus liikennöi Helsinkiin, josta se ajaa Tallinnan kautta Tukholmaan.
 Matkustaja-alus on rakennettu vuonna 1986. se on 177 metriä pitkä ja leveydeltään 33 metriä. Aluksen omistaa Moby SPL, joka perustettiin vuonna 2016, kun St. Peterline ja italialainen Moby Lines yhdistyivät.

Matkustajalaiva ajautui pohjakosketukseen Tukholman edustalla – Alus hinataan takaisin Tukholmaan


Summary: Käräjäoikeuden tuomion mukaan yritys ei voinut pidentää työntekijän työsopimukseen kirjattua työaikaa kilpailukykysopimuksella.

Länsi-Uudenmaan käräjäoikeus antoi maanantaina tuomion, jonka mukaan työntekijän työsopimukseen kirjattua viikoittaista työaikaa ei voi pidentää kilpailukykysopimuksella. Asiasta kertoi Insinööriliitto  keskiviikkona .
 Turun yliopiston työoikeuden emeritusprofessori  Seppo Koskinen  pitää mahdollisena, että tapauksella on laajempia vaikutuksia.
 – Jos työaika on sovittu työsopimuksilla, niin silloin kaikissa näissä tilanteissa tämä vanha työaika eli kiky-sopimusta lyhyempi työaika on edullisempi. Edullisemmuussäännön mukaan sovelletaan työsopimuksessa sovittua, Koskinen sanoo.
 Koskisen mukaan kuka tahansa on voinut tehdä yksilötasoisen sopimuksen. Yksilötasoinen sopimus tarkoittaa sitä, ettei siinä ole viittausta työehtosopimukseen eikä ole tarkoitettu, että työaika määräytyy työehtosopimuksen mukaan.
 – Jos työnantaja olisi varovainen, hän sopisi työajan työehtosopimuksen mukaan. Mutta tietysti aina voi tulla yksittäisiä tilanteita, kuten osa-aikaisuuksia.
 Osa-aikaisuuden yhteydessä työaika voidaan sopia hyvinkin tarkasti ja yksilöllisesti.
 "Tätä kannetta ei ole ajettu työehtosopimuskysymyksenä"
 Koskinen arvelee, että kiky-sopimusta tehtäessä ajateltiin vain sitä, ketkä ovat työehtosopimuksen piirissä.
 – Varmaan tiedettiin, että on joitakin yksilötasoisia sopimuksia, jotka on sovittu viittaamatta työehtosopimuksiin. Se jätettiin ikään kuin ratkeamaan myöhemmin.
 Käräjäoikeuden tuoreeseen tuomioon on vielä mahdollista hakea muutosta hovioikeudelta tai ennakkopäätösvalituksella korkeimmalta oikeudelta. Koskisen mukaan on vaikea arvioida, mitä seuraava oikeusaste tapauksessa tekee.
 Perinteisesti edullisemmuussääntöä on pidetty hyvin vahvana. Sen sijaan työehtosopimuspuolella on ollut vallassa ajatus, että työehtosopimuksilla voidaan syrjäyttää edullisemmuussääntö.
 – Mutta tätä kannetta ei ole ajettu työehtosopimuskysymyksenä, vaan työsopimuksen perusteella, huomauttaa Koskinen.
 Lue lisää:
 Oikeus: Kikyllä ei saanut pidentää työaikaa, kun työaika oli kirjattu työsopimukseen – Teknologiateollisuus ihmettelee päätöstä

Työoikeuden professori: Kuka tahansa on voinut solmia yksilöllisen työsopimuksen, jossa työaika on kiky-sopimusta lyhyempi


Summary: Laaja tarkastus paljasti, että käytettynä hankittujen koneiden rakenteet olivat huonommassa kunnossa kuin oletettiin.

Käytettynä ostetut Ilmavoimien koulutuslentokoneet tulevat Suomelle selvästi aiempaa arviota kalliimmaksi.
 Grob G115E -koneiden tekniikan päivittäminen on saanut kolmen miljoonan euron lisälaskun. Tieto käy ilmi hallituksen tuoreimmasta  lisätalousarvioesityksestä .
 Ilmavoimien esikunnan suunnitteluosasto vastasi lisäkuluja koskeviin kysymyksiin Ylelle sähköpostitse.
 Suunnitteluosaston mukaan lisäkustannukset johtuvat siitä, että koneiden rakenteet paljastuivat oletettua huonokuntoisemmiksi. Tämä selvisi vasta, kun koneet tarkastettiin laajemmin Suomessa.
 Jotta lentokoneita voisi käyttää turvallisesti, modernisointiin on sisällytetty jo aiemmin sovittujen muutostöiden lisäksi koneiden laaja tarkastus, huollot ja vikakorjaukset.
 – Tämä aiheuttaa lisätöitä ja lisämäärärahan tarvetta keskimäärin noin 100 000 euroa konetta kohden, suunnitteluosastolta kerrotaan.
 Lisäkustannus mukaan lukien koneiden modernisointi maksaa nyt kaikkiaan 17,5 miljoonaa euroa.
 Alkuperäisen modernisointisuunnitelman mukaan koneisiin oli tarkoitus asentaa muun muassa uudet radiot ja näytöt, joitten avulla voi opettaa nykyisiä suunnistusmenetelmiä. Näistä ja myöhemmin ilmenneistä lisätöistä on vastannut valtionyhtiö Patrian tytäryhtiö Patria Aviation.
 Suunnitteluosaston mukaan modernisointityöt ovat edenneet hyvin ja Ilmavoimien komentaja on jo hyväksynyt koneet koulutuskäyttöön.
 Koneet irtosivat halvalla Britanniasta
 Suomi  päätti  28 käytetyn Grob-potkurikoneen hankinnasta vuonna 2016. Kaupan arvo oli noin 6,6 miljoonaa euroa, ja hintaa pidettiin edullisena. Saksalaisvalmisteiset koneet olivat aiemmin Britannian ilmavoimien lentokoulutuskäytössä.
 Grobeilla koulutetaan tulevaisuuden hävittäjälentäjiä. Niillä korvataan Valmetin valmistamat, jo 1980-luvun alusta asti käytössä olleet L-70 Vinka -harjoituskoneet.
 Kaksipaikkainen Grob vastaa lento-ominaisuuksiltaan ja suorituskyvyltään hyvin pitkälti Vinkaa.
 Grob-koneilla on tarkoitus aloittaa lentokoulutus ensi vuoden aikana. Silloin käytössä on vielä myös Vinka-kalustoa, eli ensi vuonna lennetään osin päällekkäin molemmilla konetyypeillä.
 Lue myös:
 Saksalainen lentokonevalmistaja painostaa Suomea puolustusvoimien koulukonehankinnassa
 Näillä koneilla harjoittelevat tulevaisuuden hävittäjälentäjät – Puolustusvoimat ostaa 28 käytettyä harjoituskonetta

Ilmavoimien koulutuskoneiden hankinta meni pahasti pieleen – koneet tulivat Suomeen huonommassa kunnossa kuin luultiin, lisälasku miljoonia


Summary: Youtube poisti uuden videon pikaisesti. Tilalla on pätkä, josta merkittävä osa on vain sensuroivaa mustaa laatikkoa.

Maailmankuulun saksalaisen metalliyhtye Rammsteinin laulaja  Till Lindemannin  ja ruotsalaisen multi-instrumentalisti  Peter Tägtgrenin  Lindemann-duo julkaisi marraskuun alussa uuden kappaleen ja musiikkivideon nimeltään  Knebel , suomeksi suukapula. Biisissä lauletaan vihasta ja Till Lindemann veistelee olevansa onnellinen, kun "sinulla on suukapula".
 Tavallisesti yksittäisten bändien tai artistien kappalejulkaisut eivät ylitä isompia uutiskynnyksiä. Nyt voi kuitenkin sanoa, että Lindemann lienee punnertanut musiikin maailmaan teoksen, jolla rikotaan isoja valtavirran musiikkikuvaston rajoja.
 Virolaisella Rummun louhoksella kuvatussa teoksessa Lindemann kahlaa tulvivan rakennuksen raunioissa ja joessa, välillä vetäen kettingillä perässään nuorta naista.
 Youtubessa nähtävää sensuroitua versiota voi suurin osa katsoa suurin piirtein järkyttymättä. Tämä johtuu siitä, että videota peittävät kappaleen loppupuolella valtavat, mustat laatikot, joissa lukee  sensuroitu . Kuvasta ei näe mitään. Ikävin kuvallinen kohtaus tulee, kun Lindemann syö elävän ankeriaan pään.
 Internetin syövereissä, kuten Redditissä, on alkanut kuitenkin nousta suosituksi videon sensuroimaton versio. Video on ollut hetkellisesti nähtävissä myös Youtubessa, mutta verkkosivun ylläpito on poistattanut sen sieltä.
 Sensuroimaton versio sisältää runsaasti verta ja pornografiaa.
 Lindemann-duo varmasti aavisti videon joutuvan sensuroiduksi. Till Lindemann nimittäin mainosti Instagram-tilillään, että sensuroimaton musiikkivideo tullaan näkemään viralliselta verkkosivulta vain kerran, jolloin halukkaiden katsojien tulisi olla paikalla. Lindemannilla on Instagramissa lähes 500 000 seuraajaa.
 Kesällä Tampereella valtavan konsertin vetänyt  Rammsteinkin tunnetaan shokeeraavasta lavaesiintymisestä . Lisäksi aiemmin yhtyeeltä on sensuroitu esimerkiksi  Pussy -hitin video, joka on nykyään nähtävissä lähinnä aikuisviihdesivustoilla.
 Aiemmin tänä vuonna Rammstein herätti polemiikkia, kun sen jäsenet  pukeutuivat hirttosilmukkakaulaisiksi keskitysleirin vangeiksi   Deutschland -kappaletta varten. Saksan juutalaisyhteisö raivostui.
 Till Lindemann keikalla kera liekinheittimen. Mies ja hänen ykkösprojektinsa Rammstein tunnetaan massiivisista show-numeroista keikoilla, joista ei rekvisiittaa puutu. Roberto Nistri / AOP
 Mutta Till Lindemann menee sivuprojektinsa myötä vieläkin pidemmälle.
 Liian pitkälle? Jos asiaa kysyttäisiin Youtubelta, niin meni. Till Lindemann kuitenkin tuntee fanikuntansa ja tietää, ketä puhuttelee.
 "Ei kai hänellä ole mitään musiikillisia rajoja"
 Metalli- ja rockmusiikkiin keskittyvän Kaaoszinen-median päätoimittaja  Arto Mäenpään  mukaan Lindemann-projekti on alun perinkin perustettu Lindemannin ja Tägtgrenin toimesta hieman erilaiseksi kokonaisuudeksi, eräänlaiseksi "hassutteluprojektiksi".
 – Kun siihen yhdistetään Lindemannin hieman kiero huumori, syntyy hänen näköisensä video. Jo ensimmäinen levy,  Skills in Pills  (2015) kulki näillä samoilla alapääteemoilla, Mäenpää sanoo.
 Duon ensimmäisen singlen,  Praise Abortin  musiikkivideolla esiintyvät ihmiset näyttelevät sikoja, ja eräässä kohdassa Till Lindemann on imettävinään pieniä porsaita. Video on graafinen ja biisissä lauletaan abortista graafisella sanastolla.
 – Sen, mitä on katsonut Till Lindemannin touhuja, niin ei kai hänellä ole mitään musiikillisia rajoja, Mäenpää sanoo.
 Osa faneista pitää videota taiteellisena ja taitavana symboliikkana, kuten Twitteristä voi havaita.
 Lindemann-kaksikon toinen albumi  F & M  julkaistaan loppukuusta. Lindemann-duo saapuu ensi helmikuussa Suomeen ja esiintyy Helsingin jäähallissa.
 Lue lisää :
 Rammstein järkyttää palavilla lastenrattailla ja bändikaverin keittämisellä, mutta onko shokeerauksen taustalla sanomaa?
 Kerran Rammsteinin laulaja oli oikeasti tulessa, penistykki on keikoilla peruskauraa – tiedäthän ainakin nämä 5 asiaa saksalaisbändistä
 Kuvat: Yli 30 000 ihmistä juhli Rammsteinin kanssa Ratinassa: "Rammsteinin musiikki saa veren kiertämään ja rytmijalan liikkeelle"

Rammsteinin laulaja julkaisi niin pornografisen musiikkivideon, että se joutui Youtuben sensuurin hampaisiin